description: Dat barde op de krusing fan de Planetenlaan en de Zuiderkruisweg. In meirider en de bestjoerder fan it buske rekken net ferwûne.

title: Autobestjoerder sjocht buske yn Ljouwert oer de holle en moat nei sikehûs

maintext:
De frou hie it buske by it opdraaien fan de Planetenlaan oer de holle sjoen. Har man siet by har yn de auto, mar rekke net ferwûne. De bestjoerder fan it buske ek net.
De dyk hat ôfsletten west foar it ferkear. Undertusken is de dyk wer frijjûn.


description: De Lytse A is letter klear, wêrtroch't de Grutte A noch net begjinne kin.

title: Start IFKS Skûtsjesilen Grutte A útsteld

fasttext_language: fy


description: Hoe steane de Ljouwerters derfoar, nei in drokke transfersimmer? Mei sportferslachjouwer Geert van Tuinen sjogge we foarút op it nije seizoen.

title: Foarútsjen op it nije seizoen fan SC Cambuur

maintext:
Cambuur hat nochal wat nije spilers. In soad bûtenlânske spilers ek. Boppedat binne der nochal wat spilers fuortgong. Is Cambuur der better op wurden of net?
Ik moat earlik sizze: doe't ik Cambuur de earste wedstriden oefenjen seach tocht ik: wat moat dit wurde? Der siet amper lijn yn en tsjin De Graafschap waarden de Ljouwerters fan it fjild ôffage en tsjin Jong Vitesse wie it allegearre ek noch net om oer nei hûs te skriuwen. Mar wêr't in konsekwinte gedachte oer it spul en ienriedigens ta liede kin, die yn de wiken dêrnei bliken. Almere City, Sparta Rotterdam, Jong Ajax: Cambuur wist alle trije wedstriden te winnen en wat belangriker is: mei hieltyd better spul. De seleksje wie op tiid reedlik folslein, dus ja, Cambuur koe der wolris better op wurden wêze.
De transferperioade duorret oant en mei 31 augustus. Stiet der noch wat te barren by Cambuur?
It is bekend dat Cambuur dit seizoen minder jild te besteegjen hat. Der is in ôfbou yn de fergoeding dy't sy krigen nei de degradaasje en mei de komst fan Sparta, FC Twente en Roda JC yn de Keuken Kampioen Divisie (pff, dat krij ik amper de strôt út) sakket Cambur ek noch wat yn de ranking. Minder jild betsjut minder jild om út te jaan. René Hake woe de technyske en medyske stêf útwreidzje bygelyks, mar dat slagget no net. Spitich. Nije spilers sille der foar 31 augustus allinnich noch komme as der oaren fuortgean. Dat is op it momint net konkreet, dus sil Cambuur him mei dizze spilersgroep rêde moatte.
Wêr moatte wy foaral op lette dit seizoen? Wat wurde de spilers om fan te smullen of wa wurdt de ferrassing?
Ik sjoch mei hieltyd mear wille nei de Frânske linksback David Sambissa. Hy foldocht my hieltyd better. Dat jildt ek foar Robin Maulun op it middenfjild. Kevin Schindler kin in rêstpunt wurde, mar hy is net de rapste. Sjen hoe't dat útpakt yn de kompetysje. Absolute oanwinst is de Let Andrejs Ciganiks. Dynamyk, kriich en trochsettingsfermogen: hy hat it allegearre. Hy wurdt in belangrike skeakel. En ik bin hiel benijd na de twa spitsen Nigel Robertha, absolút talint, en Karim Rossi. We hawwe se beide ferline jier wat te min sjoen en spitigernôch binne se no beide ek blessearre, mar it soe wol ris wat wurde kinne mei dy twa foarop.


description: De swimster fan Wommels ferbetteret ek noch even it wrâldrekôr.

title: Liesette Bruinsma wint foar fjirde kear goud op EK yn Dublin

maintext: Liesette Bruinsma út Wommels hat sneon wer goud wûn op it EK para-swimmen yn Dublin. Yn in nij wrâldrekôr op de 100 meter frij wie se de rapste mei in tiid fan 1.05.14. It âlde wrâldrekôr, dat ek op har namme stie, wie fan twa jier lyn: 1.05.81.


description: De trauma-arts is mei it jonkje meigien nei it sikehûs. Hoe slim oft de ferwûningen fan it jonkje binne, is net dúdlik.

title: Jonkje (8) ferwûne nei sikehûs nei fal mei fyts

maintext: It personiel fan de ambulânse en it traumateam ha it jonkje behannele. Dêrnei is er nei it sikehûs ta brocht. De trauma-arts is mei him meigien. Hoe slim oft de ferwûningen fan it jonkje binne, is net dúdlik.


description: Opblaasbere krokodillen en flamingo's kinne hiele einen fan it strân ôf driuwe

title: Rêdingsbrigade warskôget foar risiko's driuwmiddels

maintext: De rêdingsbrigade warskôget badgasten dêrom foar de risiko's. As de oranje wynsek yn de mêst hinget, betsjut dat net allinne dat it gefaarlik is om te swimmen fanwege in ôflannige wyn. Hij wiist der ek op dat it net ferstannich is om mei dyn flamingo of krokodil it wetter op te gean.


description: Op de foarjûn fan it FK Fierljeppen yn Winsum praat presintator Gerrit de Boer yn it fyfde Fierljep Kafee mei kânshawwers en blikt werom mei âld-ljeppers.

title: Omrop TIP: Fierljep Kafee mei Gerrit de Boer

maintext:
It is alwer de fyfde edysje fan it Fierljep Kafee. Presintator Gerrit de Boer en sidekick Murk Haanstra prate it earste lustrum mei tal fan ljeppers dy't yn 1968 aktyf wiene. Sy komme del mei prachtige ferhalen oer de akkommodaasjes fan doe. Fierder komt de nije technyk fan de topljeppers yn harren jacht op it Nederlânsk rekôr (22.21m, Jaco de Groot) oan bar. Ljeppers Hannes Scherjon, Nard Brandsma en Thewis Hobma fertelle yn it Fierljep Kafee hoe't dat wurket. De livemuzyk wurdt fersoarge troch The Lucky Daltons.
Dêrneist is der yn it programma spesjaal omtinken foar it jier 2005, it alderearste jier dat it FK live op TV te sjen wie. Ek wurdt der praat oer de dei fan moarn mei alle favoriten: wa wint dit jier de Sulveren Pols? En hoe sit it mei de ûntwikkeling fan it frouljusljeppen, no't de beide kopfroulju Marrit van der Wal en Klaske Nauta ûntbrekke?


description: In 88-jierrige frou út Skarsterbrêge skrok tongersdeitenacht raar wekker doe't ûnbekenden in fjoerwurkbom yn har hûs smiten.

title: Unbekenden smite fjoerwurkbom nei binnen by 88-jierrige frou

maintext: By de wenning fan in 88-jierrige ynwenster fan Skarsterbrêge is yn de nacht fan tongersdei op freed in fjoerwurkbom fia de brievebus nei binnen ta smiten. Troch de hurde knal gie it brânalarm yn de wenning ôf.


description: Yn it wetter tichtby it Abe Lenstra Stadion is woansdeitemoarn in deade fûn.

title: Deade persoan fûn yn sleat tichtby it Abe Lenstrastadion

maintext: Yn it wetter lâns de Karst de Jongwei op It Hearrenfean, tichtby it Abe Lenstra Stadion, is woansdeitemoarn in deade persoan fûn. De omjouwing is ôfset en helptsjinsten sille it lichem út it wetter helje. Oer de identiteit en de oarsaak is noch neat bekend. De plysje ûndersiket de saak.


title: Ek lytse gondels útnûge foar de gondelfeart yn Balk

maintext: De Stichting Feestweek Balk nûget ek lytse gondels út om mei te dwaan oan de jierlikse Gondelfeart, nije wike tongersdei. It is soms in probleem foar minsken om in grutte gondel te bouwen, want dêr hawwe je in protte romte foar nedich. Om dochs genôch animo foar de Gondelfeart te hâlden, hat de stichting de oprop dien om gondels 'op heal formaat' te bouwen.


description: De brân waard tongersdei om 14.00 oere hinne ûntdutsen. Twa oeren letter like it ûnder kontrôle, mar dat wie mar foar even.

title: UPDATE: Brân op skip Harns noch net ûnder kontrôle

maintext:
It fjoer sit yn it rom fan it skip. Dêr stiet in kuolynstallaasje om de fisken, dy't dêr normaal yn sitte, kuol te hâlden. It isolaasjemateriaal dat derby heart, stiet yn de brân. "Daarbij is veel smerige rook vrijgekomen. Inmiddels zien we geen rook meer", zei Weert krekt nei fjouweren.
Direkt dêrnei lôge de brân wer op, mei hege flammen en in protte reek. "Er was even een heel hevige rookontwikkeling. De manschappen moesten zich daarom terugtrekken." Dat duorde in skoftke, mar yntusken besykje de brânwachtminsken wer om tichterby de brânkearn te kommen.


description: De warskôging komt fan it RIVM. Wa't gefoelich is foar fersmoarge lucht kin better binnen bliuwe, sa seit de organisaasje.

title: It is tiisdei net allinne hjit, der is ek kâns op smog

maintext:
Smog troch oazon ûntstiet by opheapping fan loftfersmoarging op dagen mei in protte sinneskyn en mei amper wyn. It kin liede ta hoastjen, koartamich, en astmaklachten kinne troch smog slimmer wurde. Ek ha in soad minsken lêst fan yrritaasjes oan de eagen, noas en kiel.
Wa't gefoelich is foar fersmoarge lucht, docht der goed oan binnen te bliuwen en gjin swier lichaamlik wurk te dwaan, sa meldt it RIVM. "Woensdag wordt het beter, de luchtkwaliteit is dan in het ongunstige geval 'onvoldoende' maar dus niet meer 'slecht'", sa seit de organisaasje.


description: De Reuzen fan Royal de Luxe rinne freed, nei moannen fan tarieding, troch de nauwe strjitten fan Ljouwert. Folgje it hjir live.

title: LIVEBLOG: De earste dei fan De Reuzen yn Ljouwert

maintext: It wurdt hjoed in prima dei. Earst noch in soad bewolking, mar de sinne wint terrein. Foaral fan 'e middei en jûn flink wat sinne. De temperatueren rinne fan 'e middei op nei sa'n 21 oant 23 graden en dêrmei is it in normale waarme simmerdei. De wyn komt út it westen oant noardwesten en is meast matich, krêft 3 of 4. Ut en troch noch frij krêftich, krêft 5. Jûn om 20.00 oere sa'n 18 graden en de kommende nacht giet de temperatuer werom nei 14 of 15 graden.


description: Hearrenfean hat al elektryske auto's en auto's op grien gas. De oare auto's moatte aanst op blauwe disel ride.

title: Gemeente Hearrenfean stapt oer op blauwe disel

maintext:
Nei de simmer besteget Hearrenfean de oankeap fan brânstof opnij oan. It kolleezje fynt dat in logysk momint om oer te skeakeljen op blauwe disel, om sa alfêst ynfolling te jaan oan de nije klimaatwet. Dy skriuwt foar dat Nederlân yn 2050 CO2-neutraal wêze moat.
De gemeente Hearrenfean hat 40 auto's dy't op disel ride. De oare auto's ride op grien gas of binne elektrysk. It gebrûk fan blauwe disel soarget neffens wethâlder Jelle Zoetendal foar sa'n 90 persint minder CO2-útstjit. Ride op blauwe disel kostet likernôch ien sint de kilometer mear as gewoane disel.
De gemeente sil syn eigen diseltank oanlizze, omdat der yn de direkte omjouwing fan de gemeentewerf gjin leveransier fan blauwe disel is. Hearrenfean keapet elts jier sa'n 100-tûzen liter disel yn. Blauwe disel wurdt makke fan plantaardige oalje út ôffal fan iten. Der is gjin lânbougrûn foar nedich, sa as by biobrânstoffen.


description: De ûndersikers fan it UMCG kinne it jild brûke foar ûndersyk nei akute leukemy.

title: Grinzer sikehûs UMCG is wiis mei it jild fan Maarten syn swimtocht

maintext: De aksje fan Maarten is dêrom ek fan grut belang fynt hy. Net allinnich hat de swimmer der foar soarge dat der in pear miljoen op it kleed kaam is, mar ek hat hy derfoar soarge dat ûndersyk nei kanker wer ûnder de oandacht komt. De belibbing is dêr folle grutter fan wurden en dat is neffens Schuringa fan hast noch gruttere wearde as it jild. De minsken prate der wer oer. Elkenien ken wol ien dy't siik wurden is fan kanker en no is it besef der mear dat benammen troch ûndersyk de sykte bestriden wurde kin.


description: Yn it Deenske Aarhus koe allinnich mar yn de middei fearn wurde, om't de wyn moarns út ferskate rjochtings kaam.

title: Pieter Jan Postma 27e nei earste dei WK Silen

maintext:
Postma makket by it wrâldkampioenskip syn rentree yn de olympyske klasse. Yn de iennige race fan tongersdei einige Postma yn syn float as 14e. Om't der twa floaten binne, stiet er dêrmei op it 27e plak yn it klassemint.
De Fries is de twadde Nederlanner yn it tuskenklassemint. Nicholas Heiner fan Enkhuizen waard yn syn race sechsde en stiet no alfde.
Winners fan de beide races waarden Jorge Zarif fan Brazilië en Josip Olujic út Kroäsië.
Mear Friezen op it WK
Freed komme Marit Bouwmeester út Warten en Mirthe Akkerman fan Akkrum op it wetter yn de Laser Radial-klasse.


description: "Als we iets eerder druk zetten op de tegenstander krijgen we meer ruimte om te voetballen. Deze week hebben we daar aandacht aan besteed."

title: Olde Riekerink sjocht foarút op Feyenoord-thús: "Goede ploeg"

maintext:
Ek Jizz Hornkamp soe yn de punt fan de oanfal spylje kinne, mar de talintfolle oanfaller wurdt nei alle gedachten ferhierd oan MVV. Hamstra lit witte dat it net om in definityf ôfskied giet. "Absoluut niet, dit is een keuze waarvan wij denken dat dit goed is voor zijn ontwikkeling. Wij vinden Jizz gewoon een goede speler."
Ek Pelle van Amersfoort is in opsje foar yn de spits. De oanfaller hat dêroer in petear hân mei Olde Riekerink. Der is wol in soad ynteresse foar de jeugdynternasjonal. Sa kin er de oerstap meitsje nei de Championship. In ploech út it twadde nivo fan Ingelân hat konkrete ynteresse, mar de klups binne der noch net út.


description: It is noch altyd net dúdlik oft de skipper fan de Amicitia him foar de rjochter ferantwurdzje moat foar it ûngelok fan twa jier lyn.

title: Noch hieltyd gjin beslút IM oer eventuele ferfolging fan skipper Amicitia

maintext:
By it ûngelok yn de haven fan Harns kamen trije Dútske toeristen om it libben doe't in mêst ôfbruts en op de minsken delfoel. Nei ûndersyk die bliken dat de mêst hielendal trochrotte wie, wylst dy yn 2012 noch goedkard wie.
Neffens saakwaarnimmer Boerema fan de skipper hawwe de neibesteanden fan de trije Dútske toeristen yntusken wol in fergoeding krigen. Hy neamt it ek foar de brânsj belangryk dat der ynkoarten dúdlikheid komt oer in mooglike strafferfolging fan de skipper.


title: Winst foar Harkemase Boys tsjin ASV De Dijk

maintext: Nei in healoere kaam Harkemase Boys op foarsprong. Robert Stelpstra wie ferantwurdlik foar de 1-0. Nei it skoft koe De Dijk de lykmakker op it boerd sette. Kubilay Koylu makke de 1-1. Yn de slotfaze pakten de Harkiten dochs noch de winst, doe't Jesse Renken in strafskop binnen skeat: 2-1.


description: De autocross soe no sneon 25 augustus wêze, mar is ferpleatst nei sneon 22 septimber. Mei min waar komt de feiligens yn gefaar.

title: Autocross Hallum útsteld om ferwachting min waar

maintext: De autocross fan Hallum wurdt yn ferbân mei it te ferwachtsjen minne waar foar freed en sneon ferpleatst fan no sneon 25 augustus nei sneon 22 septimber. De organisaasje kin, as it yndie min waar wurdt, de feiligens fan de crossers en de besikers net garandearje.


description: Hast acht minuten nei de winner kaam Hagos Berhane út Burgum oer de streek. Willem de Boer út Eksmoarre waard tredde.

title: Van Nunen lit Friezen hakken sjen by Snits-Boalsert-Snits

maintext: Hast acht minuten neidat Van Nunen oer de streek yn Snits kaam, finishte Hagos Berhane út Burgum binnen. Berhane sette in tiid del fan 1.10,10. Dat wie krekt flugger as Willem de Boer. De atleet út Eksmoarre kompletearre it poadium mei in tiid fan 1.10,29.


description: De kiosk, dy't jierren as yttintsje brûkt waard, wol mar net ferhierd wurde. Steatsboskbehear woe in útbater, mar dat is net slagge.

title: Wer in simmer sûnder patat en iis by de Spokeplas

maintext:
Ien fan de mooglikheden dy't no mei de gemeente besprutsen wurde sil, is om te wurkjen mei minsken dy't in ôfstân ta de arbeidsmerk hawwe. Dat is noch wol in hiel proses, om't hieltyd minder minsken mei in beheining yn oanmerking komme foar dit soarte arbeidsplakken. Dochs wol ek de gemeente Weststellingwerf mei Steatsboskbehear sjen nei dizze mooglikheid. Kommende moanne wurdt dêroer praat.
As it net slagget om in oplossing te finen, wurdt wer sjoen nei wat dan noch kin om dochs in ytgelegenheid te krijen. Dan wurdt it wol dreger.
Yn it gebouke by de Spokeplas sitte ek dûsen en toiletten. Dy bliuwe yn alle gefallen tagonklik. It gebou giet net plat, seit boskwachter Vriesema.


description: Hy is talitten ta it haadtoernoai fan it dûbeldspul. It is foar Arends de earste kear dat er oan it Grand Slam-toernoai meidocht.

title: Sander Arends makket debút op US Open

maintext: Tennisser Sander Arends út Ljouwert is talitten ta it haadtoernoai fan de US Open. Hy sil mei de Kroäat Antonio Sancic meidwaan oan it dûbeldspul. It is foar Arends (27) de earste kear dat er oan it Amerikaanske Grand Slam-toernoai meidocht.


description: Ingelân wie mei 2-1 te sterk. Nederlân kaam betiid yn de wedstriid noch wol op foarsprong, mar al foar it skoft wie it 2-1 foar Ingelân.

title: Fenna Kalma en Oranje ûnder 20 yn kwartfinale útskeakele op WK

maintext: It Nederlânske fuotbalteam ûnder de 20, mei Fenna Kalma fan Haskerhoarne yn de basis, is útskeakele op it WK yn Frankryk. Ingelân wie yn de kwartfinale mei 2-1 te sterk.


description: Op de perronnen en yn de treinen moat ekstra personiel derfoar soargje dat dat alles goed ferrint. Arriva set ek ekstra pendelbussen yn.

title: Langere treinen en ekstra personiel fanwege Tall Ships Races

maintext:
Op de perronnen en yn de treinen moat ekstra personiel derfoar soargje dat dat alles goed ferrint. Arriva set ekstra bussen yn: fan Snits nei Harns en fan Alkmaar nei Harns.
Besikers dy't mei de auto komme kinne dy allinnich kwyt op spesjaal oanwiisde parkearplakken. Dêrfoar moat per auto tsien euro betelle wurde. Ferfolgjend wurde besikers mei pendelbussen ferfierd. Parkearje yn de binnenstêd is allinnich mooglik foar minsken mei in jildich sônebewiis.


description: Yn maaie stapten coach Jillert Anema en syn reedriders op by sponsor Clafis. EasyJet wurdt de nije sponsor.

title: Reedridersteam Jillert Anema hat mei EasyJet nije sponsor

maintext:
Loftfeartmaatskippij EasyJet wurdt de nije sponsor fan it reedridersteam fan coach Jillert Anema. Dat skriuwt it AD. De ploech mei 13 langebaan- en maratonreedriders siet sûnt ein maaie sûnder sponsor. Yn it team sitte ûnder oare Olympysk medaljewinners Jorrit Bergsma en Irene Schouten.
It team kaam jierrenlang út ûnder de namme Clafis, mar ein maaie stapten Anema en de reedriders op. Se waarden it net iens mei harren sponsor Bert Jonker oer de ynfolling fan it team.


description: De foarken binne mei de punt omheech yn it strân ferstoppe. Minsken kinne ferwûne reitsje as se der yn stappe.

title: Plysje warskôget foar gefaarlike foarken op it strân fan Reahel

maintext: De plysje warskôget besikers fan it strân by Reahel om goed út te sjen. Op it strân binne moandei fjouwer foarken fûn, dy't sa yn it sân dellein wiene, dat minsken ferwûne reitsje kinne, as se der yn stappe. Lang net elkenien hat skuon oan op it strân.


description: De premier kriget ek útlis oer boargerinisjatyf 'Kening fan de Greide', dat him ynset foar it behâldt fan it ferskaat oan planten en bisten.

title: Rutte komt foar wurkbesiten en Van der Weijden nei Ljouwert

maintext: Minister-presidint Mark Rutte is takom moandei yn Fryslân foar in wurkbesite oan de Dairy Kampus en de Wetterkampus yn Ljouwert. Nei ôfrin fan dizze besiten is Rutte by de finish fan swimmer Maarten van der Weijden, dy't dit wykein de Alvestêdetocht swimme sil.


description: Yn totaal binne alve minsken fan de fyts fallen nei de oanriding mei in trekker. Twa fan harren moasten nei it sikehûs.

title: Seis hurdfytsers ferwûne nei ûngelok mei trekker yn Aldlemmer

maintext:
Meardere ambulânsen binne nei it plak fan it ûngelok kaam. Twa fytsers binne nei it sikehûs ta brocht.
De ferwûningen fariearje fan fraktueren yn de earmen oant letsel oer it hiele lichem. It is noch net dúdlik hoe't it ûngelok barre koe.


description: Nei trije spylronden gean de Fryske dammers oan de lieding by it alderearste WK Frysk damjen yn Ljouwert.

title: Friezen oan de lieding by WK Frysk damjen

maintext:
"Frysk damjen is in moaie sport", seit de Oekraïner. "Mar je hawwe safolle iepeningen en safolle farianten, dat je hiel goed neitinke moatte." It grutste ferskil tusken Frysk en ynternasjonaal damjen is dat je by Frysk damjen net allinnich diagonaal, mar ek horizontaal en fertikaal slaan meie. "Ik moat neffens my noch wat mear studearje", suchtet Ivanchuk. "Mar ik fyn it in moai toernoai op in moaie lokaasje."
Ljouwerter stedhûs
De partijen wurde ôfwurde yn de Oranjeseal yn it Ljouwerter stedhûs. Nei trije spylrondes geane de Fryske dammers Jelle Wiersma, Foeke Tiemensma en Folke Groenveld oan de lieding. Ivanchuk moat it yn it tuskenklassemint dwaan mei in tolfde plak. De earste ronde fan it toernoai duorret oant en mei tiisdei. De bêste fjouwer dielnimmers begjinne woansdei oan de finaleronde. It toernoai is online te folgjen op in aparte website. Neffens Liuwe Westra fan de organisaasje meitsje in pear tûzen minsken alle dagen fan dy mooglikheid gebrûk.


description: De bereiningstiden foar de bouboeren wurde ferromme. Fan freed ôf mei der bereind wurde fan 18.00 oere jûns oant 10.00 oere moarns.

title: Wetterskip jout bouboeren seis oeren langer om te bereinen

maintext:
Wetterskip Fryslân krige in soad fragen oer dat bereiningsferbod, ek al omdat bouboeren yn Grinslân en Noard-Hollân wol oerdeis bereine meie.
De bouboeren hawwe it no seis oeren mear oan tiid om harren gewaaksen te bereinen. Yn kombinaasje mei dy ferromming docht Wetterskip Fryslân opnij de oprop om sunich te wêzen mei wetter.
It bereinen fan gerslân bliuwt foarearst ferbean. Dy maatregel is needsaaklik, salang't it sa waarm en sa drûch is as no, lit Wetterskip Fryslân wite. De ôfrûne dagen wie der in soad diskusje oer it Fryske bereiningsferbod.


description: 'Team Snobsk zet'm opsk. Moarn oan de diarree mar foar KWF genôch yn de portemonnee', stiet op in spandoek boppe it swimwetter yn Sleat.

title: Meiswimmers yn Sleat, Van der Weijden begroetet famylje

maintext: Ien fan de dielnimmers fertelde earder dizze wike al har ferhaal oan Omrop Fryslân. Trea Leegstra krige yn 2013 de diagnoaze boarstkanker. Doe't se hearde fan it inisjatyf fan Maarten van der Weijden, wist se it fuortendaliks: ik doch mei. "De striid tsjin kanker is noch lang net foarby", fertelt Leegstra. Har man en bern dogge ek mei. "It is in perioade dy't we mei inoar ôfslute", seit se. "Ek is dizze alvestêdetocht der mar ien kear. Dêr moatte je by wêze", seit se.


description: Sigrid Bokma fan Hylpen wûn by de froulju mei 14.01 meter.

title: Thewis Hobma wint fierljeppen yn Grypstjerk

maintext: Thewis Hobma fan Harns hat sneontejûn it fierljeppen yn Grypstjerk wûn. Mei in ôfstân fan 19.25 meter ljepte er krekt fierder as Sytse Bokma fan Hylpen (19.22 meter). Nard Brandsma fan Warkum einige as tredde mei in ôfstân fan 19.02 meter.


description: De saneamde Beach Cleanup Tour is op Skiermûntseach úteinset. Frijwilligers binne al sân dagen oan it himmeljen.

title: Frijwilligers helje tûzenen kilo's ôffal fan it strân

maintext:
De frijwilligers hawwe de rêsten fan goed 1900 ballonnen fuorthelle. Eltse etappe fine de dielnimmers oan de Beach Cleanup Tour tusken de fyftich en twahûndert ballonrêsten. Yn totaal ha se 4297 kilo ôffal fan de strannen helle. Foarich jier stie de teller nei itselde tal dagen op 4140 kilo.
Oer de helte
De Beach Cleanup Tour is no oer de helte. Njonken Skiermûntseach hawwe frijwilligers ek de strannen fan It Amelân, Skylge en Flylân skjinmakke. De kommende dagen wurde ûnder mear noch de strannen fan Callantsoog, Egmond en Scheveningen opromme.


description: Der kinne wynpûsters komme fan mear as 80 kilometer yn de oere. Tonger is net útsletten.

title: Koade oranje: KNMI ferwachtet stoarm mei swiere wynstjitten

maintext: Koade oranje betsjut dat minsken har tariede moatte. It effekt fan it waar kin grut wêze. Der is kâns op skea, ferwûnings of oerlêst. Dat kin hiel lokaal wêze. Koade oranje kin 24 oeren yn it foar ôfjûn wurde, as de kâns op ekstreem waar 60 persint of mear is. Dat meldt it KNMI.


description: Ut in ûndersyk fan Regiocontainer docht bliken dat bewenners fan It Amelân it djoerst út binne, mei in gemiddeld taryf fan goed 76 euro.

title: Friezen oer it algemien goedkeap út mei stoarten fan ôffal

maintext:
Boppedat binne der in soad Fryske gemeenten dêr't pún, hout en bou-ôffal fergees brocht wurde kin, bygelyks yn Smellingerlân, Dantumadiel, Súdwest-Fryslân en Ljouwert.
Ut it ûndersyk docht fierder bliken dat bewenners fan It Amelân it djoerst út binne, mei in gemiddeld taryf fan goed 76 euro. Tytsjerksteradiel is mei gemiddeld 50 euro ek djoer. Skylge is tredde mei goed 49 euro.


description: In normale húshâlding, sa liket it, mar heit, mem en de soan binne dôf. Dochter Famke kin wol hearre en is dêrtroch de skeakel nei de bûtenwrâld.

title: Iepenloftspul Jorwert: in ympresje

maintext:
Ramses Shaffy
Muzyk spilet in grutte rol yn De Famylje Bellier. Der is keazen foar nûmers fan Ramses Shaffy en Lysbeth List. Se slute goed oan by de teksten yn it stik. En se klinke hast wer as nij trochdat Jorrit Laverman se bewurke hat. In koar fan sa'n 30 à 40 man sjongt elk haadstik it bypassende nûmer tegearre mei de solisten. Sjonge mei it koar is foar Doete Stenekes in ear.
Stenekes spilet de rol fan Famke. "It komt wol binnen en guon hawwe by it sjongen fan de teksten wolris oan it trienfeien west". Al jierren hope Doete op sa'n rol as dy fan Famke. "It moaie fan dit stik is foar my wol it sjongen. It is te gek, dit woe ik sa graach!"


description: Noard-Nederlân set dochs wer yn op in nije autofabryk fan Tesla.

title: Nije kampanje om autofabryk Tesla nei Noard-Nederlân te heljen

maintext: It noarden set no fia Top Dutch dochs in nije kampanje yn 'e stegers, nei oanlieding fan berjochten yn de krante The Wall Street Journal. Dy skreau dat Tesla ek Nederlân opnij yn it fizier hat as fêstigingsplak. It giet om in fabryk dêr't elektryske auto's en akku's makke wurde.


description: Der komt wol mist út de bol fan de Oortwolk-fontein yn Frjentsjer, mar wetter, ho mar.

title: Gjin wetter út Oortwolk-fontein troch technyske steuring

maintext: Der wurdt nei it probleem sjoen, de gemeente hopet dat de steuring gau ferholpen is. De fontein is ûnderdiel fan it 11-fountainsprojekt fan Kulturele Haadstêd 2018. Oant no ta binne 10 fonteinen klear, oan dy yn Dokkum wurdt noch wurke.


description: FNP yn provinsjale steaten wol mear mûnen op it fêste;ân opromje. no't wynpark Fryslân mear megawatts oan wynenerzjy opsmite sil.

title: FNP wol mear wynmûnen op plattelân opromje

maintext: It giet dan foaral om it opromjen fan âldere, besteande mûnen. It maksimum oan wynenerzjy yn Fryslân is foar de FNP 530,5 megawatt, seit steatelid Klaas Fokkinga. At wynpark Fryslân yndie mear megawatts oan wynenerzjy opsmite sil, wol de FNP ek fan it kolleezje witte oft de tiphichte fan de mûnen by Nij Hiddum Houw ek leger wurde kinne. Yn de streek by de kop fan de Ofslútdyk hat in soad reuring west oer de pleatsing fan njoggen megawynmûnen fan hast twahûndert meter heech.


description: It reisburo krijt in soad telefoantsjes oer de ierdbeving op Lombok. Se wolle sa gau mooglik help biede.

title: Ljouwerter reisburo skrokken fan ierdbeving op Lombok

maintext:
De touroperator mei wa't it reisburo al jierren gearwurket, is in diel fan syn hûs kwyt. Boppedat is in bouprojekt dêr't er by belutsen wie hielendal fuortfage.
Der binne op dit momint gjin klanten fan it reisburo op it eilân. Dochs krije se in soad telefoantsjes fan minsken dy't haren soargen meitsje. Se wolle witte oft se noch wol nei Yndonezië ôfreizgje kinne.


description: Op de Voorstreek waard in 45-jierrige frou mishannele. Op it Birdplein barde itselde mei in lid fan it buertprevinsjeteam.

title: Plysje drok mei mishannelingen yn Ljouwert

maintext:
Op de Voorstreek waard in 45-jierrige frou mishannele. De 32-jierrige fertochte koe koart dêrnei op de Oldegalileën oanhâlden wurde. De man wie ûnder ynfloed en woe net meiwurkje oan in alkohol- en drugstest. Hy sit noch fêst.
Op it Birdplein waard in lid fan it buertprevinsjeteam mishannele. Der is in 59-jierrige fertochte oanhâlden. De man wie ûnder ynfloed fan drank en sit noch fêst.


description: By it tanken fan in frachtskip binne freedtemoarn yn 'e haven fan Harns hûnderten liters disel yn it wetter telâne kaam.

title: Hûnderten liters disel yn it wetter yn 'e haven fan Harns

maintext: By it tanken fan in frachtskip fan Doeksen binne freedtemoarn om 9 oere hinne yn 'e haven fan Harns hûnderten liters disel yn it wetter telâne kaam. Rykswettersteat hat de opdracht jûn it wetter skjin te meitsjen.


description: Moandei stiet de earste etappe fan de BinckBank Tour op it programma, mar snein waarden earst de dielnimmende ploegen ien foar ien foarsteld.

title: FIDEO: Boalsert presintearret hurdfytsploegen BinckBank Tour

maintext:
Grutte ronde
Foar de organisaasje yn Boalsert is it in kâns sjen te litten dat se sa'n evenemint goed oankinne. It kolleezje fan Deputearre Steaten wol graach in etappe fan in grutte ronde nei Nederlân helje. It giet dan om de Giro d'Italia, de Vuelta of de Tour de France.


description: De telefyzjelivestream fan de Omrop hie mear as 43.000 page views en 17.000 unike besikers.

title: Tsientûzenen minsken besjogge livestream fan de Reuzen

maintext:
De telefyzjelivestream fan de Omrop hie mear as 43.000 pageviews en 17.000 unike besikers. Fia Facebook waard de stream ek hiel goed besjoen, mei hast 60.000 unike sjoggers en in soad ynteraksje. De bylden en mear ynformaasje oer de Reuzen en de situaasje yn en om Ljouwert hinne, wienen ek fia in liveblog te folgjen. Dy liveblog hie hast 44.000 pageviews en mear as 20.000 unike besikers.
De bylden en it ferslach wienen ek op telefyzje te besjen; de sjochsifers dêrfan binne noch net bekend. De livestream fan de Reuzen waard mei in beheind tal kamera's en minsken makke, om't der ek in soad ynset is by oare eveneminten lykas it skûtsjesilen.


description: Sa'n fyftich boaten binne yn de Prinsetún yn Ljouwert byelkoar kaam om it jubileum te fieren fan de feriening fan boateigeners: Oude Glorie.

title: Fyftich âlde motorboaten yn de Ljouwerter Prinsetún

maintext: Guon skippen binne al fan fier foar 1940. Sa leit der in boat út Snits út 1911. Dochs sjogge alle boaten der noch prachtich út. Dat is ek it doel fan de feriening: it behâld fan it kultureel erfgoed en de kennis fan de âlde boaten. Hast alle boaten hawwe ek in spesjale flagge hingje, dy't oanjout dat de boat 'farrend erfgoed' is. Doel fan dizze gearkomste yn Ljouwert is ek om der mear jongerein by te belûken.


description: De Sylried fan de SKS moat no in útspraak dwaan. Dy wurdt ferwachte by it rûtebesprek yn Wâldsein.

title: Skûtsje Ljouwert yn heger berop nei útspraak oer protest

maintext:
De sjuery hie dat protest ôfwiisd, mar dêr is Zwaga it net mei iens. De Sylried fan de SKS sil him der no oer bûgje. Dat is in klup fan minsken dy't dêr troch de SKS foar oanwiisd is. De Sylried komt moandeitemoarn om 09:00 oere by mekoar. It is de bedoeling dat der mei it rûtebesprek foarôfgeand oan de wedstriid in útspraak leit.
De sitewaasje tusken Hearrenfean en Ljouwert hat him bûten it sicht fan de kamera's ôfspile. It is net dúdlik wat der krekt barde. Beide skûtsjes ha mei averij it wedstriidwetter ferlitten.


description: "It freget wol in serieuze ynspanning. Moatst om healwei seizen fan it bêd ôf komme, oars bist net it nijs fan de dei."

title: Kollum: "Prinsessegracht"

maintext:
It barde ek yn njoggen oare stêden, mar neffens AT5, de Amsterdamske stjoerder, is 88% fan de Amsterdamske strjitten ferneamd nei in man. 'We willen bewijzen dat vrouwen het waard zijn om een straatnaam te dragen', aldus Van den Toorn. Ophef op de sosjale media fansels: hoe se it yn de plasse helje; dit is fandalisme; en dit helpt de frouwesaak allinnich mar fierder efterút. Dat is de teneur.
Santi van den Toorn, de wurdfierster, hat sels ek in manlike achternamme. 'Den' is de âld-Nederlânse namfal datyf fan manlik iental. De froulike foarm soe wêze Santi van der Toorn. Mar hawar.
Leuk, Suze Groeneweg, mar we ha hjir yn Amsterdam al in Suze Groenewegplantsoen. Yn Amstelveen is der in leane nei har ferneamd en yn Purmerend is der in Suze Groenewegstraat. Yn Ljouwert is der ek in Groeneweg, mar ik tink net dat die ferneamd is nei Suze. Susanna Groeneweg wie in politika út Rotterdam, dy't in iuw lyn as earste frou yn it Nederlânske parlemint kaam, neidat yn 1917 it passyf kiesrjocht ynfierd waard. Se wie ek feministe.
Ik tink dat der net ien op tsjin is om in strjitte nei sa'n frou te ferneamen. Se hat in protte betsjutten foar froulju en foar de polityk yn Nederlân. Soe ik in nije wenwyk oanlizze en de strjitten ferneame wolle nei ynfloedrike persoanen, dan is hjir de namme: Suze Groeneweg!
Punt is dat Suze no 81 jier lyn ferstoarn is. Mar litte we de hûndert jier nimme: strjitten dy't mear as hûndert jier lyn oanlein binne, koene doe ûnmooglik nei Suze Groeneweg ferneamd wurde. Dus dat is it gefal mei de Dam, it Rokin en ek de Van Wou. It sil nimmen serieus te dwaan wêze om de grêften te werbeneamen; de Prinsessengracht, de Keizerinnengracht en de Damesgracht. En al bin ik in man, ik fyn it ek in absurd idee.
Ik ha altyd in dûbeld gefoel by ditsoarte aksjes. It freget nammentlik oan 'e iene kant wol echt wat serieuze ynspanning: om blauwe buordsjes mei wite letters te meitsjen, om healwei seizen út bêd te kommen - ja, ier en betiid moat soks, oars bisto net it nijs fan 'e dei - en dan werklik mei húshâldtrepkes en al it oare hang- en sluitwerk datst nedich hast om de hannel op te hingjen, troch de stêd te fytsen, sa'n trepke út te klappen, der op te krûpen, sa'n buordsje op te hingjen, én fansels moast ek immen regelje om it te fotografearjen of te filmjen, want it is 2018. In bytsje sneu is it al. Ik bedoel: foar in symboalyske grap hat it aardich wat fuotten yn 'e ierde. Of hoe seist dat yn it Frysk.
Dêrnei moatte alle hobbyfoeterders der ek noch harren tiid oan spandearje op de sosjale media. En dat is de oare kant, en die is noch sneuer. Want je hjir werklik oer opwine kin net sûnder je yn 'e matearje te ferdjipjen: ik leau fuort en daliks dat der mear strjitten nei mannen ferneamd binne, mar as je lilk wurde op dizze aksje dan rekket it neffens my krekt syn doel. Ik bedoel: as it je neat skele kin, dan laitsje je om sa'n berjocht en geane je troch mei wat je oan it dwaan wienen. It sit de manlju dy't der lilk om wurde miskien noch wol it measte dwers.
Ik sil echt net de iennige wêze dy't no ris even opsocht hat wa't Suze Groeneweg no eins wie. En jo witte it no ek. Ik hoopje oprjocht dat der mear strjitten nei froulju ferneamd wurde, sa't it gemeenten no ek slagge is om froulike meiwurkers minstens likefolle te beteljen as manlju.
Ach, strjitnammen Sa't Gerard Reve al sei: Niemand weet toch meer wie Tweede van der Helst was?


description: Yn de scooter waarden fleskes mei GHB fûn. It wie al de fiifde kear dat de man oanhâlden waard foar it riden sûnder rydbewiis.

title: Scooterrider oppakt: gjin rydbewiis, mar wol drugs yn besit

maintext: In 25-jierrige bromfytser út Noardburgum is tongersdei yn Ljouwert oanholden foar it riden sûnder rydbewiis. Ut ûndersyk die al gau bliken dat de man ûnder ynfloed wie fan THC en amfetamine.


description: De Tall Ships dogge freed de haven fan Harns oan. Kinst hjir net by wêze? Gjin need. It evenemint is by Omrop Fryslân streekrjocht te folgjen.

title: Omrop TIP: It ûnthaal fan de Tall Ships yn haven fan Harns

maintext: De Tall Ships dogge freedtemiddei foar de twadde kear yn de histoarje de haven fan Harns oan. Kinst hjir net by wêze? Gjin need. It evenemint is by Omrop Fryslân streekrjocht te folgjen.


description: Showband Crescendo is dwaande mei in wol hiel bysûndere rige optredens. Oant 2 septimber jouwe se 11 konserten op it Reade Plein yn Moskou.

title: Fytsshowband Crescendo op Reade Plein: Spektakel en oehs en ahs

maintext:
"Wy kamen fuortendaliks op mei spektakel en krúsling trochinoar hinne ridend. Dan krijst in soad oehs en ahs. Wy fierden in act op mei humor. Ien fan de korpsleden op de fyts kriget sabeare in ûngelok. Doe hawwe wy de fyts begroeven, net de persoan."
Cresendo hat twa dagen repetearre en freed gie it echt los op it Reade Plein mei op de achtergrûn de Vasilli Katedraal en it Kremlin. "Mei sântûzen man op de tribune en fjoerwurk. Prachtich. Wy hawwe no noch alve optredens. Aansen gean wy mei de bus nei in park foar in militêre parade. Dêrnei jûn werom op it Reade Plein.."


description: De ferfierder set ek personiel út Den Bosch en Leiden yn om alle besikers goed nei Ljouwert te ferfieren.

title: Arriva hellet treinen út Limboarch om de reuzedrokte oan te kinnen

maintext:
Neffens direkteur Anne Hettinga is it unyk dat der treinen út in oare regio helle wurde. It is ek in hiele klus om se hjirre te krijen. Sa moatte de treinen in lange rûte ôflizze op in drok railnetwurk. Dêrnjonken binne se moandeitemoarn alwer nedich yn Limburch. "Zondagnacht, als iedereen aan het nagenieten is van het evenement, is bij ons een heel team bezig om die treinen weer naar Limburg te brengen", sa fertelt Hettinga.
Arriva set fierder alle treinen yn it Noarden yn om de ekstra stream minsken goed nei Ljouwert te krijen. Der wurde mear ritten riden, en de treinen binne ek langer. Der wurde dit wykein tusken de 300 en 400.000 minsken yn Ljouwert ferwachte.


description: Fjouwer skippers ha protest yntsjinne tsjin de wedstriidlieding. Dy hie de silerij ôfblaze moatten, sizze se.

title: Wedstriidlieder De Feanhoop: "Mei dizze wyn is it in lotterij"

maintext: De skippers fan Ljouwert, De Lemmer, de Heale Moanne en It Hearrenfean ha in protest yntsjinne. Se sizze dat it in lotterij is, sile mei sa'n bytsje wyn. De wedstriidlieder jout se gelyk. "Ja. Mei dizze wyn is it in lotterij. En dat is moarn wer sa. Dat krije je mei dit waar."


description: Fia intracytoplasmatische spermacelinjectie, oftewol de ICSI-metoade, wurdt in aaisel út de donormerje helle en ynjektearre mei in siedsel.

title: Nij fuortplantingssintrum foar hynders by Weidum rint foarop

maintext:
Karantênestâl
By de nijbou by Weidum hat eigener Wiepke van de Lageweg de mooglikheid om de merjes yn in saneamde karantênestâl ûnder te bringen. Dat is ferplicht by it tapassen fan de ISCI-metoade.
Mei de technyk rint Van de Lageweg foarop yn Nederlân. Yn totaal kinne der yn it nije sintrum sa'n tweintich donormerjes tagelyk wêze. Van de Lageweg hopet dat it fuortplantingssintrum foar hynders yn oktober fan dit jier klear wêze sil.


description: "In freon fan my frege my fan 'e wike: 'De simmer is foarby, dochs?' Ik antwurde: 'Dat hinget d'r fanôf wat'st krekt mei simmer bedoelst.'"

title: Kollum: "Simmer"

maintext:
It is ferjamme al hast wer septimber en ik freegje my ôf wat ik mei myn simmer dien ha. Dy dagen mei al dat prachtige waar, ha ik der wol úthelle wat d'r yn siet? De lêste wike fan augustus ha ik altyd in freeslike wike fûn.
De HEMA leit bygelyks al lang wer fol mei skoalguod: aginda's, pinnen en skriften. Die moatte allegearre wer folskreaun wurde. Mei Frânske wurdsjes, mei wiskundige berekkeningen en mei skiedkundige formulen. Opstellen wurde d'r mei skreaun, skrift nei skrift. Moedeleas wurd ik derfan, al jierren. Al wit ik net krekt wêrom, want ik hoech dat sels net mear te dwaan.
Mar sa'n simmer. Gerard Cox jammeret dan wer achter yn myn holle: ''t Is weer voorbij die mooie zomer'. Ik montearje it hjir mar net ûnder, want dan krij ik it de kommende moanne wer net út 'e kop. Ik hearde earne dat it bêste effekt fan in simmerfakânsje is it d'r nei útsjen, mear as de fakânsje sels. Dat snap ik wol. Al wie it mar om't ik fan dei twa ôf fan in simmerfakânsje altyd al tocht: we binne al wer opwei nei it ein. Ja, die mankelikens siet d'r al betiid yn.
Ja. Laitsje d'r mar om, mar sa wurdt it fansels nea wat mei dat genietsjen fan in simmer. Ik bin d'r gewoan net sa goed yn. It is hearlik om sûnder jas nei bûten te kinnen, mar dêr genietsje ik eins allinnich de earste dei fan. De twadde dei ferjit ik myn portemonnee, want die sit fansels yn myn jas, dus sa'n jas is dochs wol handich.
Ik gean yn de simmer meastentiids net op fakânsje. Ik bin net sa op-fakânsje-achtich en dan regelje ik soks dus ek net sa gau. Dan bliuwt it d'r by, mar soms benijd ik de minsken wol dy't al op fakânsje gean. Want d'r is gjin bettere markearring fan de simmer dan in simmerfakânsje. In begjin en in ein. En it hat as bykommend foardiel dat oaren it ek begripe. Benammen in reis nei Frankryk is superdúdlik: ik bin op fakânsje west nei Frankryk, kinst dan sizze. Helder. Begryplik. En elkenien tinkt dat it aardich is.
Miskien moat ik mar sabeare dwaan, wannear't fan nije wike ôf elkenien wer freget: hast in aardige fakânsje hân. 'Ja! Ik bin nei Frankryk west! In húske yn it suden fan de Vogezen!' Dan wit nimmen wêr't dat wie, mar elkenien sil tinke: prima, húske, Vogezen, wat wolle je noch mear? It is in better antwurd as de 'mood breaker': no ja, mar ik bin net fuort west. Dan tinke se dochs dat je net hielendal goed binne. Krekt as je de simmer noch net mienskiplik ôfslute kinne. Wat ik ek hielendal net wol: ik bin noch net klear!
Ik wit net krekt wat it mei my is, mar in ferklearring soe wêze kinne dat de santjinde simmer fan je libben al wat oars is as de fjirtichste, ik neam samar even in getal. Op dat punt dogge je wat minder dingen foar it earst, mar wat ik dan noch net begryp is wêrom't ik dan noch altyd sa weemoedich wurd, sa tsjin septimber.
En de grutste heugenis oan it ein fan de simmer is wol dat it jûns nei it Achtoere-sjoernaal al wer donker is. De sinne is hiel hurd fan ús ôf oan it beweegjen, nei it súdlik healrûn.
Mar dêr skûlet dan ek wol wer in ljochtpuntsje yn, want oer trije wike is it 21 septimber en op die dei remmet de ierde al wer ôf mei de kantelbeweging en giet de sinne al minder hurd rjochting it Suden. Dus dat betsjut yn sekere sin dat de sinne de beweging foar de folgjende simmer al wer ynset. En dêr kin ik my dan wol wer enoarm op ferhûgje."


description: Junior Freark Kramer ljepte sneontejûn yn de twadde wedstriid fan de nasjonale kompetysje fierljeppen foar de earste kear oer de 20 meter.

title: Junior Freark Kramer oer de 20 meter

maintext: Fierljepper Freark Kramer hat ek de twadde wedstriid van de nasjonale kompetysje wûn. Woansdeitejûn ljepte er it fierst mei 19.94 (in pr) yn Linschoten, sneontejûn wie er de bêste by de junioaren op syn thúsbarte fan It Heidenskip. Kramer sprong foar de earste kear yn in offisjele wedstriid oer de 20 meter: 20.04.


description: Oant no wie it ferbean, mar Hitler syn 'Mein Kamp' ferskynt tongersdei yn Nederlânske oesetting as 'Mijn Strijd'. Wat dogge de boekhannels?

title: Kontroversjeel boek Mein Kampf yn de boekhannel

maintext: Yn it boek beskriuwt Hitler syn ideeën oer polityk, ras en Dútslân. Boekhannel Van der Velde mei sân festigings yn it Noarden sil Mijn Strijd ek ferkeapje, al sille se der gjin reklame foar meitsje. Sa komt it boek net yn de etalaazje te lizzen.


description: It twadde plak fan Grou wie genôch om de kopposysje yn it klassemint oer te nimmen fan It Hearrenfean.

title: Grou wint SKS-kampioenskip nei tige spannende slotwedstriid

maintext:
De ûntlading by skipper Douwe Visser wie grut nei ôfrin: "Dit wie de hiele dei rekkenjen. Moaier kin it net foar ús. It siet de hiele tiid net mei. Ik sei: wy ha twa kânsen. De earste wie om d'Heale Moanne te pakken, mar dat slagge net. Dus moasten we soargje om It Hearrenfean efter ús te litten en dat Drachten der presys tusken koe. Dit is noch nea prestearre." Drachten spile dêrmei in beslissende rol by it bepalen fan de kampioensstriid yn de SKS fan dit jier.
It is it fiifde SKS-kampioenskip foar Douwe Visser as skipper fan Grou. Hy wûn ek al yn 2005, 2009, 2014 en ferline jier.


description: "Geregeld seure dat de Omrop temin oan it keatsen docht, en dan sels de keutel ynlûke as der in moai nij inisjatyf ûntwikkele wurdt. Kom op sis!"

title: Geert fileart #6: De Freule wol mar gjin kafee

maintext:
Wy meitsje dit jier foar it earst in Freule Kafee. Nei PC Kafee, Fierljep Kafee en Skûtsje Kafee, no ek in spesjaal programma oer dy tradisjonele jongespartij, dy't yn 1903 foar it earst ferkeatst waard.
De redaksje fan it programma fynt it prachtich dat de Omrop dat Freule Kafee útstjoere wol en wy gienen dan ek mei ynmoed oan de slach.
No hawwe wy wat ûnderfining, want al sûnt 2003 meitsje wy mei sa'n bytsje deselde redaksje it programma PC Kafee. En wat opfalt by de produksje fan PC kafee: Yn 99 fan de 100 kear is ien telefoantsje nei in gast dy't wy graach yn it programma hawwe wolle foldwaande om in slutende ôfspraak te meitsjen.
Dat makket it produsearjen fan PC Kafee ta in grut genoegen. Al mei dat produksjeproses ûntstiet dat unike gefoel fan 'mei-inoar in moai programma meitsje'. Mei-inoar prate oer keatsen. Goed foar de útstrieling fan dy prachtige sport.
Mei deselde optimistyske ynstelling begongen wy oan de produksje fan it allerearste Freule Kafee.
En it gie dat it slydjage. Topkeatser Sjoerd de Jong sil it programma mei presintearje. Mar, sa seinen wy yn de redaksje tsjin him: "Wy moatte dy earst efkes filearje, want do hast in bysûndere Freule karriêre achter de rêch."
Sjoerd fûn it goed en hy fûn it sels prachtich dat wy syn 'plaaggeest' fan 2008, Jouke Bosje fan Wjelsryp (dat de Freule fan dat jier wûn) ek útnûgje woenen. Allebeide samar klear. Itselde jildt foar it partoer fan Menaam, dat de Freule yn 2016 wûn. Woenen we ek mei prate, want it hat der wat fan dat dy trije talintfolle jonges mei keatsen ophâlde wolle. In moai ûnderwerp foar Freule Kafee. Ien telefoantsje: Klear. Sy komme.
1998 en 1999 wienen yn meardere opsichten dramatyske Freulejierren foar Berltsum, wêrby't it net allinnich om sportyf leed gie. In famyljedrama spile heftich mei. Ien appke nei haadrolspiler Bauke van der Graaf wie genôch: Ik kom en ik nim myn omke Fedde mei, want dy wie de coach destiids. Moai sa. Dat gie dus flot.
Raynaud Ritsma hie ek oan ien fraach genôch, dus Vangrail fersoarget de live-muzyk. Machtich.
Doe hienen wy noch ien belangryk ûnderwerp yn te foljen: In Freule partoer dat dit jier mei dwaan sil. Wy koenen te kust en te keur, want de de Freule hat de lêste jierren noch noait safolle kânshawwers hân as dit jier. Wy tochten der oer nei en kamen ta in kar. En doe waard it lestich.
It earste partoer dat wy fregen, fia de heit fan ien fan de keatsers (en nee, ik neam de partoeren net by namme). "Ik sil dat efkes mei de jonges oerlizze", wie it antwurd en ik krige der direkt al net in goed gefoel by. Afijn, in antwurd op de fraach bleau út. Dus ik stjoer in appke. Mei de fraach hoe't it komt. Dit krige ik werom: "Ik ha se frege en se wolle harren konsintrearje op de woansdei. Dus it wurdt him net. Ik bin dat ek wol mei har iens."
Ik wie in tikje ferbjustere. Konsintrearje op woansdei? Wurdt dat dan fersteurd troch 10 minuten te gast te wêzen yn Freule Kafee? Wat sille wy no belibje. Mar goed, kânshawwers genôch, dus op nei de folgjende. Selde ferhaal; selde ritueel. "Uuhh, wy sille dat efkes oerlizze; wy belje werom." Dat duorre dan geregeld langer as tasein wie, mar it antwurd wie alle kearen gelyk: "Nee. Wy sjogge der dochs mar fan ôf."
Achter elkoar krigen wy dizze berjochten. En de ferbjustering sloech by al dy telefoantsjes hieltyd hurder ta. Koart sein: Wy hawwe acht dielnimmende partoeren frege om te gast te wêzen yn Freule Kafee. Wy hawwe alles út de kast helle. Alle relaasjes ynskeakele, mar in 'ja' krigen wy net. Jeugdkommisjes, âldelju, trainers, coaches en wat al net mear om sa'n jongespartoer hinget as de Freule der oan komt hat him der yn ferskate doarpen mei bemuoid. En sy doarsten it allegear net oan en stjoer in partoer efkes nei it Freule Kafee.
Jonges, jonges! Waar zijn wij nu helemaal mee bezig. Geregeld seure dat de Omrop temin oan it keatsen docht, en dan sels de keutel ynlûke as der in moai nij inisjatyf ûntwikkele wurdt. Kom op sis.
Efkes in leuk petear yn in radioprogramma. Mear is it net. Soe dat de konsintraasje no sa fersteure? Ik leau der gjin bliksem fan! Angsthazzen binne it dy't dat tinke. Oehhh.. Net opfalle, net profilearje, want it koe wolris tsjin ús wurkje kommende woansdei. Tsja, wy hawwe de wize holle mar in kear skodde. Wat in kâldwetterfrees is dit! En wat in kâns litte je lizze om it keatsen, mar ek josels en je partoer, je doarp of stêd, moai del te setten yn sa'n programma. En dêrmei sympaty te krijen.
Sjoch, ik wit wol: Ik moat jim net opsadelje mei it produksjeproses fan in radioprogramma. Dat heart sa net. Dat is ús probleem. Mar ik doch it no wol. Want as dit de trend wurdt yn keatslân, dan meitsje de keatsers fan moarn (mar ik tink mear noch al dy 'folwoeksen' figueren dy't der om hinne dûnsje) it keatsen kapot.
Sport en media hawwe elkoar nedich. Pak dat profesjoneel op, sa as jim ek 'profesjoneel' op de dei sels dy jonges hielendal stikken coache. En sjit net sa yn de kramp. Nearne foar nedich. Dit moat takom jier al oars.
O ja, wy kamen lang om let út by it partoer fan de Osinga's fan Ingelum. Der komme twa fan de trije. En wy binne der bliid mei.
Freule Kafee nimme we tiisdei 7 augustus om 18.00 oere op. We stjoere it út tusken 19.00 en 20.00. Tip: Kom gesellich nei It Reade Hynder yn Wommels en genietsje fan de ferhalen en de muzyk. In prima, relaxte wize fan tarieding op de Freulepartij. En takom jier sels meiprate graach. Ik rekkenje der op.


description: Se hawwe meidien oan in enkête fan de gemeente. In soad wolle dat it Frysk bestean bliuwt, mar it moat net ferplichte wurde.

title: Ynwenners Súdwest-Fryslân ferdield oer it Frysk

maintext:
In soad ynwenners fine dat it Frysk bestean bliuwe moat. Mar de taal moat yn elts gefal net ferplicht oplein wurde. Ynwenners fine it wichtich dat bern it Frysk op skoalle leare, mar dat moat wol op in 'leuke' manier. De gemeente moat it Frysk en it Nederlânsk neist elkoar brûke.
Bliid
Wethâlder Stella van Gent is bliid mei de útkomsten. "Der leit in moaie útdaging foar de gemeente en ek foar ús ynwenners. Foar ús by it meitsjen fan nij belied en it útfieren dêrfan. En foar de ynwenners by harren hâlding foar it Frysk oer, bygelyks it grutbringen fan de bern. Wat wolle sy dat harren bern meikrije fan it Frysk? En dan giet it net allinnich om de taal, mar ek om de Fryske kultuer."
Foarbyld
Van Gent wol sels it goede foarbyld jaan. Sy begjint yn septimber mei in ferfolchkursus Frysk praten. Wethâlder Erik Faber sil fan 't hjerst ek in kursus Frysk praten folgje. Van Gent: "It Frysk is in prachtige en unike taal dy't mear omtinken fertsjinnet. It is in taal om grutsk op te wêzen."


description: De SKS jout Akkrum foar de wedstriid by De Lemmer it gemiddeld oantal punten. Dêrmei stiet Akkrum tredde yn it klassemint.

title: "Akkrum koe der neat oan dwaan dat se de wedstriid ferlitte moasten"

maintext:
Nei oeren fan praten is der dúdlikheid. De sjuery fan de SKS hat in beslút naam oer de oanfarring by De Lemmer. Trije skippers hiene dêroer in protest yntsjinne. Allinne it protest fan Hearrenfean tsjin Earnewâld is takend. De SKS hat besletten om Akkrum it gemiddeld oantal punten te jaan. Mei noch ien wedstriid te gean binne der noch seis skûtsjes dy't dit jier kampioen wurde kinne.
Titelkandidaten Earnewâld, Hearrenfean en Akkrum kamen mei mekoar yn oanfarring by de ûnderste tonne. Earnewâld moast mei averij it wedstriidwetter ferlitte. In bemanningslid fan Akkrum bedarre yn it sikehûs.
Nei de oanfarring skode topsiler Marit Bouwmeester oan by de kommentatoaren fan Omrop Fryslân. Se analysearre de sitewaasje.


description: Yn de finale op de hillige grûn fan it Sjûkelân yn Frjentsjer fersloegen sy it partoer fan Gert-Anne van der Bos, Taeke Triemstra en Tjisse Steenstra.

title: Bruorren Van Zuiden en Hoekstra stunte mei winst 165ste PC

maintext:
Yn it begjin gie de wedstriid lyk op. It earste earst gie nei de grutte favoryt yn de finale, it partoer fan Van der Bos. Dêrnei waard it 1-1 troch in bûtenslach fan Steenstra. Nei de 2-1 foar Van der Bos-en-dy waard it opnij lyk, nei in kweaslach fan Steenstra.
De partoeren pakten de earsten om en om oant 4-4. Doe kaam foar it earst it partoer fan Van Zuiden op foarsprong. In boppeslach fan Hoekstra soarge hjirfoar. Dêrnei lutsen Van der Bos-en-dy de stân wer lyk: 5-5.
Yn de apoteoaze fan de finale gie it beslissende earst nei Van Zuiden-en-dy en dêrmei waard de PC-winst binnenhelle (5-5 6-2).


description: Nei winst yn Seisbierrum en Wytmarsum wie it partoer fan Ilse Tuinenga, Sjanet Wijnia en Manon Scheepstra ek snein yn Harns de bêste.

title: Partoer Tuinenga wint mei oermacht keatspartij yn Harns


description: In auto botste sneintemiddei op in beam by de krusing fan de Noordwolderweg en de Vinkegavaartweg. De ferwûnen binne nei it sikehûs brocht.

title: Twa ferwûnen by iensidich autoûngelok yn Finkegea

maintext: In auto is sneintemiddei op in beam botst by de krusing fan de Noordwolderweg en de Vinkegavaartweg yn Finkegea. By it iensidige ûngelok rekken twa ynsitters ferwûne. Sy binne nei it sikehûs op It Hearrenfean brocht.


description: By Snits de ûntknoping fan it SKS-kampioenskip. It Hearrenfean giet de finale yn as klassemintslieder. Grou en Akkrum folgje op twa en trije.

title: LIVE: Skûtsjesylfinale op Snitser Mar; wa wurdt SKS-kampioen?

maintext: Online stjoert Omrop Fryslân it skûtsjesilen live út, mei kommentaar fan Freark Wijma en Eelke Dijkstra. Yn Fryslân Hjoed is jûns in analyze fan de wedstriid te sjen. En om 21.00 oere is der in wiidweidich ferslach op TV.


description: De steuring by Ziggo is foarby, de Dokterswacht is wer berikber.

title: Dokterswacht wer berikber nei steuring by Ziggo

maintext: Dokterswacht Fryslân is wer telefoanysk berikber. Moandei wie der oan de ein fan de middei in steuring by kabelbedriuw Ziggo. Dêrtroch wie de Dokterswacht oant 1 oere, yn de nacht fan moandei op tiisdei, net berikber fia it sintrale nûmer. De steuring is ferholpen, mar de oarsaak is noch net bekend. Neist de Dokterswacht wiene reisorganisaasje TUI, it Erasmus MC, it Leids Universitair Medisch Centrum en GGZ Fryslân net of min te berikken.


title: FIDEO: Harns smult fan grutte skippen by Tall Ships Races

maintext: Foar de tredde dei op rige wurde der snein tûzenen minsken ferwachte by de Tall Ships Races yn Harns. De gemeente warskôget foar it waarme waar. Minsken moatte har goed ynsmarre, genôch wetter drinke, en sa út en troch it skaad opsykje. Omrop Fryslân docht al it hiele wykein ferslach fan it evenemint.


description: Gjin peuken en kampfjurren mear op de measte plakken op camping Stortemelk. Dêrneist is der ekstra blusmateriaal beskikber steld.

title: Camping op Flylân nimt maatregels fanwege drûchte

maintext: De drûchte dy't al wiken oanhâldt makket dat ek campings maatregels nimme. Op camping Stortemelk op Flylân bygelyks mei op de measte plakken net mear smookt wurde en iepen fjoer brâne. Kampfjurren op it neistlizzende strân binne ferbean en der is ekstra blusmateriaal beskikber, mocht it al misgean.


description: Op de finish makke de bemanning dúdlik dat se it net iens binne mei in útspraak fan de sylried. Der wie net ien dy't juichte.

title: UPDATE: Ljouwert nimt revâns mei tredde deipriis by Wâldsein

maintext:
Ljouwert wie op it wetter by Wâldsein as earste by de boppeste tonne. It skûtsje fan Grou kaam dêr as twadde oan. Ljouwert sylde oer stjoerboard, Grou makke in opsjitter om de tonne te heljen. Wâldsein siet dêr deun achter, oer bakboard.
It waard in gribus. De skûtsjes rekken mekoar. Grou en Wâldsein knoopten de reade protestflagge yn it want. Skipper Douwe Visser fan Grou soe by de oanfarring in blessuere oprûn ha, hy koe net mear stjoere. In oar bemanningslid naam it helmhout fan him oer.
Wâldsein hat by dizze sitewaasje in protest yntsjinne tsjin Grou. Grou protestearret tsjin Drachten, en Drachten tsjin Grou.


description: Neffens de frou wie se te lyts om it parkearboerd oan De Dyk yn Dokkum goed lêze te kinnen. Hjir stie op dat it belparkearjen wie.

title: Betelle parkearjen jildt yn Dokkum ek foar 'te lytse' minsken

maintext: In frou dy't by it parkearjen oan De Dyk yn Dokkum in parkearboete krige, moat dizze fan de rjochter ek betelje. Neffens de frou wie se te lyts om it boerd dêr't it belparkearjen op útlein waard, goed lêze te kinnen.


description: Swimmer Maarten van der Weijden is aardich op wei mei syn tocht en hat yntusken Frjentsjer en Kiestersyl hân.

title: FIDEO: Maarten van der Weijden fol stipe foarby Frjentsjer


description: It fjoer wie yn de wide omkriten te sjen. Der stie in bulte mei ôffal yn de brân. Mei help fan in kraan koe de brânwacht it fjoer blusse.

title: Fûle brân by ôffalrecyclingsbedriuw Snits

maintext: Yn de nacht fan freed op sneon wie der in fûle brân by in ôffalrecyclingsbedriuw yn Snits. Der is in protte reek frijkaam. Om healwei tolven hinne waard de brânwacht alarmearre. Der stie in ôffalbulte yn de brân, op in terrein oan de Touwslagerstrjitte. It fjoer wie fan fierren te sjen.


description: De tredde Reuzedei is úteinlik ek de drokste, mei 175.000 besikers yn Ljouwert.

title: Reuzen lûke op snein 175.000 besikers, totaal mear as 400.000

maintext:
It totale besikersoantal is dêrmei boppe de 400.000 útkaam, seit Crone. De earste dei wiene der 95.000 minsken foar de Reuzen nei de stêd takaam. Sneon wiene it der tusken de 150.000 en de 160.000 minsken.
It ôfskied op snein wie it drokste. Neffens de gemeente Ljouwert hawwe der 175.000 besikers west. Ofsjoen fan de fertragingen op it spoar is de snein sûnder problemen ferrûn, neffens Crone.


description: Hy besocht noch út te naaien, mar de plysjes koene hurder drave as de 39-jierrige ynbrekker dy't sneintejûn oppakt is.

title: Plysje kin hurder drave en pakt ynbrekker yn Ljouwert


description: It wetterskip hat op ferskate plakken wettermeunsters naam en dy ûndersykje litten yn syn laboratorium.

title: Freed dúdlikens oer kwaliteit wetter op Alvestêderûte

maintext:
It wetterskip makke tongersdei bekend dat op mear plakken yn Fryslân blau-alch sit, nettsjinsteande de legere temperatueren en it reinwetter dat der fallen is. Jan Roelsma fan it wetterskip ferwachtet wol dat it tal gefallen de kommende dagen omleech giet. Dêrneist is der dit wykein yn Dokkum rioelslyk yn it Grutdjip terjochte kaam. It wetterskip advisearre dêrop net op dat plak te swimmen en fee net út it wetter drinke te litten.
Ut it ûndersyk nei de wetterkwaliteit moat bliken dwaan oft de fersmoarging der noch hieltyd is. It wetterskip hat nei it ûntdekken fan de fersmoarging it wetter sa folle mooglik trochspield. It hat yn Dokkum ekstra wettermeunsters naam om de kwaliteit bepale te kinnen.


title: Gjin ferwûnen by brân yn Ljouwert, trije katten rêden troch brânwacht

maintext:
De brânwacht moast sneintejûn útride foar in brân yn 'e Beukenstraat yn Ljouwert. It wie in koarte en fûle brân, mar der binne gjin minsken ferwûne rekke. De bewenster koe op 'e tiid út de wenning helle wurde. Der wiene by de wenning ek noch trije katten binnen, dy binne troch de brânwacht feilich út it gebou helle.
It is noch net bekend hoe't it fjoer krekt ûntstean koe.


description: De ûntgriening fan nije studinten yn Ljouwert hjit LEIP! en it gie der der ek leip om en ta. Studinten waarden mei kleurepoeier bestruid.

title: 'Kleurige ûntgriening' yn Ljouwert as statement tsjin eksessen

maintext: It is de koartste 'ûngriening' ea, neffens de organisaasje fan LEIP! dy't de yntroduksje fan de nije Ljouwerter studinten opset hat. Nije studinten waarden moandei troch in tunnel fan tinten jage en ûnderweis mei in ûnskuldich kleurepoeier bestruid. De studinteferienings wolle dêrmei in statement meitsje tsjin de eksessen dy't der de lêste jierren yn oare studintestêden west hawwe. "Wy hâlde fan gesellichheid en in feestje, mar hawwe der gjin ferlet fan dat it út de hân rint", fertelt Joël Bosma fan de organisaasje.


description: Yn Ljouwert binne tal fan gebouwen iepen op sneon 8 septimber.

title: Iepen Monumintedei: Sjoch ris oars nei dyn eardere skoalle

maintext:
Skoalgebouwen binne in spegel fan maatskippij en tiidgeast. Yn Ljouwert binne der tal fan gebouwen fan beukerskoalle oant hbo-skoalle. Yn watfoar styl is it boud, is it noch altyd in skoalle?
Sintraal ynformaasjepunt is Theater De Bres (Schoolstraat 4) mei rûtekaarten en ek by Historisch Centrum Leeuwarden (Groeneweg 1), is de rûtekaart te krijen. Dêr is ek in fototentoanstelling oer Ljouwerter ûnderwiis en skoalgebouwen.
Wêr kinst hinne?
Dizze skoallen binne iepen: Theater De Bres, Sint Anthonyschool, Prinsentuinschool, Stedelijk Gymnasium, Gemeente hbs, Vijverschool, Buitenschool, Maria Louiseschool/Koningin Wilhelminaschool, Sint Thomasschool, Marije's Kleuterhof, M.T.S., Vosseburcht, Bakkersvakschool, Beyers Naudé Gymnasium en Christelijke LTS.
Ek oare monuminten binne iepen lykas ûnder oare de Haniahof, Rabobank en Huis van Eysinga. Ek yn de doarpen om Ljouwert hinne binne tal fan aktiviteiten lykas yn Stiens, Jelsum (Dekemastate) en Grou.
Arsjitektuertoer
Op snein 9 septimber is der in arsjitektuertoer, in fytstocht mei gids by wenningbouplannen en wenarsjitektuer del fan de lêste 25 jier yn Ljouwert.


description: De fertochte koe him net mear ynhâlde op it buro en moat foar de rjochter komme.

title: Man stelt bier yn Ljouwert en smart poep op muorre

maintext: In 20-jierrige man út Rotterdam is it ôfrûne wykein trapearre op it stellen fan trije 'sixpacks' bier en blikjes drank. Dit barde by de Albert Heijn oan de Prins Hendrikstrjitte yn Ljouwert.


description: Yn in flauwe bocht sloech de auto fan de bestjoerder oer de kop. Hy kaam yn in greppel telâne

title: Autobestjoerder komt mei de skrik frij nei ûngelok by Tsjerkwert

maintext: In autobestjoerder is by Tsjerkwert mei de auto oer de kop gien. Hy ried oer de Jousterperwei fanút de rjochting Warkum. Yn in flauwe bocht gie it mis.


description: De masine út Denemarken soarget mei kalk foar de linen. Dat is in útkomst foar klups, dy't hieltyd minder frijwilligers hawwe.

title: Harkemase Boys kriget mei gps-robot Fryske primeur

maintext:
Dizze nije metoade moat de takomst wurde. It skeelt de klups in soad wurk en dêrmei tiid. Gertjan Hilarius út Donkerbroek hat it iennichste apparaat yn Nederlân. "It earste wat we dwaan moatte, is de fjouwer hoeken fan it fjild útmjitte", leit Hilarius út.
"As we dy fjouwer hoekpunten ha, dan is de masine eins klear foar it 'belijnen'. Hy hat de gps-koördinaten nedich, dus dêr brûke we de kornerflaggen foar. Hy rydt dan fan de iene nei de oare hoeke."


description: Foar de keatsjonges stiet woansdei yn Wommels de wichtichste partij fan it jier op it programma: de 116de Freule. Bliuw hjir op de hichte fan it lêste nijs

title: LIVEBLOG: De Freule yn Wommels

maintext: It is in de wichtichste partij fan it jier foar de jonges fan 14 oant 16 jier âld: de Freulepartij. En woansdei 8 augustus is it safier, dan wurdt de 116de edysje fan de Freule keatst. Folgje hjir de hiele dei it lêste nijs oer de Freule en alle útslaggen.


description: It bedriuw út Grou set dizze wike by Koarnwert útein mei it testen fan it nije systeem. In draak ûnder wetter moat enerzjy opwekke.

title: SeaQurrent set tij yn Waadsee yn foar enerzjy-opwekking

maintext: It bedriuw SeaQurrent yn Grou set dizze wike útein mei in test foar it opwekken fan duorsume enerzjy yn de Waadsee. It bedriuw hat in systeem betocht dêr't ûnder wetter mei in soarte fan draak enerzjy opwekke wurdt.


description: De Spaanske media melde dat Ødegaard wer nei Hearrenfean ta giet, mar it liket op Vitesse út te draaien.

title: "Martin Ødegaard ûnderweis nei Vitesse"


description: De Sunshine Group is in Nederlânske ûndernimming dy't foar de oername al trije kampearmerken hie, ûnder oare Alpenkreuzer.

title: Kampearbedriuw nimt De Vrijbuiter en De Waard Tenten oer

maintext: It bedriuw set benammen yn op de De Waard Tenten. Dêryn sjocht it bedriuw groeimooglikheden. Wat de oername krekt betsjut foar de winkels fan De Vrijbuiter, wêrûnder de haadfêstiging yn it Drintske Roden, is noch net bekend.


description: Der wurdt hurd wurke oan de IIsfontein yn Dokkum, ein dit jier moat de fontein der stean.

title: FIDEO: Hoe giet it mei de fontein fan Dokkum?

maintext: De fontein yn Dokkum is de iennige dy't noch net stiet. It is de bedoeling dat de iisfontein fan de Nederlânske keunstner Birthe Leemeijer hieltyd iis produsearret, sawol yn de winter as de simmer. Dit is technysk tige yngewikkeld en dêrom is der mear tiid nedich foar it meitsjen fan de fontein. As alles goed giet, dan stiet de fontein der yn desimber.


description: Minsken dy't it sintrale nûmer fan de dokterswacht belje, krije gjin gehoar. By libbensbedriigjende sitewaasjes moatte minsken 112 belje.

title: Dokterswacht Fryslân net berikber fanwege lanlike steuring

maintext:
112
By libbensbedriigjende sitewaasjes moatte minsken 112 belje, skriuwt de dokterswacht. Minsken dy't driuwend in hûsarts nedich ha en net wachtsje kinne, kinne it bêste nei de hûsartsepost ta komme. Dy binne yn Ljouwert, It Hearrenfean, Drachten, Dokkum en Snits.
De steuring by Ziggo ûntstie moandei oan de ein fan de middei. In grut diel fan it lân hat der lêst fan. It is de earste dei fan de boufak yn Fryslân. Dat betsjut dat in soad minsken op fakânsje binne, mar tagelyk is it drok yn Fryslân mei toeristen.


description: Buorden warskôgje besikers fan de LeRoy-katedraal by Mildaam tenei foar de regels.

title: Buorden mei regels by LeRoy-katedraal Mildaam

maintext:
Frijwilligers fan stichting TIJD hawwe buorden pleatst by de Ekokatedraal fan lânskipsarsjitekt Louis LeRoy by Mildaam. Mei de buorden wurde besikers warskôge dat it betrêdzjen fan it terrein op eigen risiko is en dat it beklimmen fan de hegere bouwurken ferbean is.
Fierder wurdt koart útlein wat it idee efter de oanlis fan de ekokatedraal is. De yn 2012 ferstoarne LeRoy woe mei syn losstapele stiennen bouwurken sa min mooglik yngripe yn de natuer. De katedraal is in gemeentlik monumint. De stichting TIJD hat it behear oer it terrein.


description: It is de dei fan de 165e PC yn Frjentsjer. Bliuw hjir op de hichte fan it lêste nijs fan de âldste sportklassiker fan Nederlân.

title: LIVEBLOG: De PC yn Frjentsjer

maintext: It is in dei fol tradysjes: de PC yn Frjentsjer. En woansdei 1 augustus is it safier, dan wurdt de 165e edysje fan de PC keatst. De âldste sportklassiker fan Nederlân set om 09.30 oere útein op it Sjûkelân yn Frjentsjer. Foar keatsers ít hichtepunt fan it jier. Folgje hjir de hiele dei it lêste nijs oer de PC.


description: Troch de drûchte driget in tekoart oan feefoer. De regels foar ynsiedzjen en rispjen wurde no minder strang, sadat boeren ekstra feefoer ferbouwe kinne.

title: Boeren meie langer dong útride


description: It is in ferhaal oer de leafde tusken twa minsken, mar ek oer de leafde foar dyn bertegrûn.

title: Iepenloftspul: Silte Liefde op It Bilt

maintext: 'Silte Liefde' is in teäterstik efter de seedyk fan it Waad, op It Bilt, in gemeente dy't net mear It Bilt hjit, mar Waadhoeke. En just dêrom hawwe de Bilkerts in grut iepenloftspul oer It Bilt makke. Op 6, 7, 8 en 9 septimber kin it publyk fan de seedyk ôf it leafdesferhaal meimeitsje, tsjin it dekôr fan de Waadsee, mei muzyk fan de Feetwarmers.


description: De middenfjilder fan Real Madrid waard oardel jier lang ferhierd oan Hearrenfean. No giet er op hierbasis nei de earedifyzjonist út Arnhem.

title: Martin Ødegaard definityf nei Vitesse

maintext:
De 19-jierrige Ødegaard stiet bekend as grut talint. Real Madrid helle him yn jannewaris 2015 fan de Noarske klup Strømgodset. By de Spaanske klup komt Ødegaard net oan spyljen ta, dêrom ferhiert Real him. Earder dus al oan Hearrenfean, no oan Vitesse.
Even gienen der geroften dat Real Madrid him op 'e nij oan Hearrenfean ferhiere soe. Dat skreaun de Spaanske sportkrante Mundo Deportivo. Dochs like doe ek al dúdlik dat it net Hearrenfean, mar Vitesse is dat dit seizoen oer Ødegaard beskikke kin.


description: Van der Werf die der sân dagen oer, wylst der maksimaal tsien dagen foar stean.

title: Hinke út Dearsum hellet finish swierste hynsterace Mongol Derby

maintext:
De Mongol Derby is in race sûnder definitive rûte. De fjirtich dielnimmers moatte sels it paad fine troch de Mongoalske wyldernis. De Friezinne wie oan it begjin fan de race efteroan rekke, mar koe yn de ôfrûne dagen in ynhelrace ynsette.
Neffens de organisaasje is it hynder fan Van der Werf fuort nei in bistedokter stjoerd foar in tsjek, wylst se sels in Snickers krige om efkes te bekommen.


description: De gemeente sil de kommende tiid ekstra hanthavenje en der komt in spesjale bewustwurdingskampanje.

title: Gemeente Hearrenfean: "Swalkôffal hieltyd grutter probleem"

maintext:
"It wurdt hieltyd in grutter probleem. Yn Nijehaske giet it fan losse pûden ôffal oant heale kuolkasten, dy't op strjitte smiten wurden", fertelt in wurdfierder fan de gemeente Hearrenfean. "Om minsken bewust te meitsjen fan hoe't se mei ôffal omgean moatte, sette we yn septimber mei in ôffalkampanje útein."
De ôffalkonteners binne allinnich foar húshâldlik ôffal, âld papier en glês.


description: Nei in skieding moat Hanneke Mol definityf har hûs út. No moat se gau wat nijs fine, want oars driget eutanasy foar de helte fan de bisten.

title: Hanna en har sechstich bisten sykje nij ûnderkommen

maintext:
Stichting Hanna wol graach mear omtinken en foaral donaasjes en eventueel in wenromte foar har en har bisten. Ferskate media hawwe al omtinken jûn oan de sitewaasje fan Hanna, bygelyks Hart van Nederland en de Leeuwarder Courant. Doe waard bekend dat se skieden gie. No is it hûs ferkocht en moat se op 1 desimber de wenning út.
Se hat yn 2016 al in crowdfundingaksje opset. De stichting hat yn de ôfrûne twa jier al 60.000 euro ophelle. It doelbedrach om in nij buorkerijke te keapjen foar har en de bisten is 250.000 euro. Om dat te berikken wurdt der no in Facebookaksje op tou set.


description: Omwenners binne benaud foar oerlêst, mar neffens de steatsried falt dat wol ta.

title: Bou starterswenten Wergea mei trochgean fan de Ried fan Steat

maintext: Der meie seis startershuzen boud wurde oan de Kerkbuurt yn Wergea. Omwenners fine dat de huzen heger wurde as dat de regels tastean en binne ek benaud foar ferkearsoerlêst en parkearproblemen. De Ried fan Steat is dat net mei har iens. De huzen meie mei acht en in heale meter dan wol 41 sintimeter te heech wêze, mar de steatsried fynt dat gjin probleem. De omwenners soene dêr gjin lêst fan hawwe. Ek mei de ferkearsoerlêst en parkearproblemen falt it neffens de ried wol ta.


description: De waarman waard ôfrûne woansdei opnommen yn it sikehûs mei termproblemen, sa docht út de hjir te lêzen ferklearring bliken.

title: Piet knapt wer aardich op, mar bliuwt noch yn it sikehûs

maintext:
Ferklearring:
''Graach bring ik elkenien even op de hichte fan wat der my mei oan de hân is. Yn de nacht fan tiisdei op woansdei krige ik in akute blokkade yn myn blineterm. Ik bin woansdei nei it sikehûs brocht en operearre. Ik bin no hertellende fan myn operaasje. Undersiken moatte no útwize wat de oarsaak is fan dizze blokkade. Ik wol elkenien nochris betankje foar de belangstelling en de betterskipswinsken. Gelokkich wurde myn taken goed oernommen troch myn dochter Martsje en myn oare kollega's.''


description: 'Left foot up, right foot down'. De Reuzen moatte noch optrede, mar guon ynwenners fan Ljouwert kinne de wurden no al net mear hearre.

title: Omwenners WTC Expo kleie oer lûdsoerlêst De Reuzen

maintext: De oefeningen fan Royal de Luxe mei De Reuzen soarchje op it parkearterrein by it WTC Expo yn Ljouwert foar in soad lûdsoerlêst. De gemeente hat fan omwenners hjir in soad klachten oer binnenkrigen.


description: Ien fan de gefaarlikste krúspunten fan Nederlân leit yn Drachten. De gemeente Smelingerlân pakt de krusing no oan.

title: Smellingerlân pakt gefaarlik krúspunt Drachten oan

maintext:
En dan wist ek dat it it in gefaarlik krúspunt is, dêr't geregeld ûngelokken binne. Want der komme nochal wat ferkearsstreamen byelkoar en dat is in resept foar problemen.
It is net foar neat dat it wol ien fan de gefaarlikste krúspunten fan Nederlân neamd is. Dêrom lit de gemeente Smellingerlân it no oanpakke. Der komt in rotonde.


description: In omstanner filme it ûngelok.

title: Automobilist naait út nei botsing yn Ljouwert

maintext: In tsjûge hie mei de tillefoan opnames makke fan it ûngelok. Oan de hân fan it kenteken fan de auto en it sinjalemint fan de man, koe de plysje him even letter oppakke. Hy krijt proses-ferbaal. De skea wurdt mei de gemeente regele.


description: De plysje yn Ljouwert hie it maklik tiisdeitemiddei. Se koene in scooterdief sa oernimme fan in tsjûge, dy't boppe-op de fertochte siet.

title: Tsjûge pakt scooterdief en giet boppe-op him sitten

maintext: In tsjûge hat tiisdei yn Ljouwert in 19-jierrige scooterdief oanhâlden, troch boppe-op him sitten te gean. De plysje koe de man sa oernimme. De tsjûge hie sjoen dat it slot fan de scooter stikken makke wie en spruts de bestjoerder der yn de Corellistrjitte op oan.


description: De Tall Ships dogge freed de haven fan Harns oan. Kinst hjir net by wêze? Gjin need. It evenemint is by Omrop Fryslân streekrjocht te folgjen.

title: LIVE: De Tall Ships farre de haven fan Harns yn

maintext: Foar de twadde kear yn de histoarje dogge de Tall Ships Races freed de haven fan Harns oan. De wedstriid sit der al op, mar ek in hichtepunt is it ynheljen fan de grutste sylskippen fan de wrâld. Hjirûnder is de Sail In streekrjocht te folgjen.


description: Mear as tûzen gasten fan kemping De Blauwe Lantaarn moasten tiisdei evakuearre wurde fanwege in flinke heidebrân.

title: Brân jout spannende draai oan fakânsje yn Wateren

maintext: Alle 1000 gasten waarden evakuearre. Seis jongeren, út in selskip mei 17 minsken út fjouwer húshâldingen, belibben it allegearre fan tichteby mei. Se fûnen it spannend, mar panyk hat der net west, seinen se. Wol skrik. Kempingeigener Mischa Dibbets seit dat de evakuaasje goed ferrûn al wie der op in pear mominten by in tal minsken wol even wat panyk, bygelyks om húsbisten. Mar alles rûn goed ôf. Sels bleaun Dibbets op it honk en holp se de brânwachten op har terrein. Oer it optreden fan de brânwacht is se tige tefreden.


description: Der wie in heale dei foar útlutsen, mar de rjochtsaak tsjin in Frjentsjerter is útsteld doe't bliken die dat de slachtoffers net op'e hichte wiene.

title: Slachtoffers witte fan neat: rjochtsaak tsjin Frjentsjerter útsteld

maintext: De rjochtbank yn Grins moast in rjochtsaak tsjin in 69-jierrige man út Frjentsjer moandei útstelle, om't de fiif Fryske slachtoffers fan neat wisten. Slachtoffers hawwe it rjocht om yn de rjochtseal wat te sizzen of om in skeafergoeding te freegjen.


description: De sportfjilden yn De Fryske Marren binne sa min dat se letter brûkt wurde kinne.

title: Sportfjilden De Fryske Marren troch drûchte letter iepen

maintext: De wedstriid- en trainingsfjilden yn de gemeente De Fryske Marren wurde wiken letter iepene foar gebrûk. Troch de oanhâldende waarmte en drûchte binne de fjilden te min om bespile te wurden. Nettsjinsteande dat de fjilden bereind binne, sitte der in soad brune en keale plakken yn it gers en groeit der in soad klaver op de sportfjilden. In pear fjilden binne oantaast troch spekrûpen.


description: De Olympysk kampioen fan 2012 kaam yn Glasgow oan de rekstôk ta in skoare fan 14,333 punten yn de kwalifikaasjes op de EK turnjen.

title: Zonderland giet foarearst oan lieding op EK turnjen

maintext:
De turner út It Hearrenfean die it dêrmei better as de Hongaar David Vecsernyes, dy't earst op kop gie mei 14,200 punten. Tim Srbic, dy't Zonderland ferline jier fan syn tredde wrâldtitel ôfhold, is der yn Glasgow net by.
Tongersdeitejûn komme der noch turners út tolve lannen yn aksje.


description: Neidat de haadgaslieding ôfsletten wie, koene de bewenners werom nei harren hûs.

title: Untromme âldereinkompleks Drachten wer frijjûn

maintext:
De bewenners waarden opfongen yn it neistlizzende wensoarchsintrum Rispinge. Omdat se noch mobyl binne, is de ûntromming neffens Ingrid Weert fan de brânwacht sûnder grutte problemen ferrûn. Neffens Weert keas net elkenien derfoar om nei de opfanglokaasje te gean. Der wiene ek bewenners dy't in plakje yn it sintsje sochten of om in boadskip giene.
Hoe't it gaslek ûntstean koe, is noch net bekend.


description: It giet goed mei sloepenbouwer Aquatec yn Wâldsein. Eltsje wike wurde der sa'n fjouwer nije skippen bouwt.

title: Sloepbouwer Wâldsein ferwachtet ferdûbeling bou tal nije sloepen

maintext:
De merk lûkt dúdlik wer oan en dat komt net allinnich omdat minsken mear fertrouwen hawwe yn de ekonomy. It waarme simmerwaar spilet ek in rol. Dêrnêst hat de werf derfoar keazen om yn de minne tiid jild te stekken yn it ûntwikkeljen fan nije modellen. En dat betellet him no út.
Benammen foar iepen boaten tusken 30.000 en 50.000 euro is in soad belangstelling. Hoewol't neffens Ronald Jansma fan Jansma Jachtbemiddeling yn Snits de ferkeap fan lúkse motorjachten noch wol in oppepper brûke kin, liket hjirmei de krisis yn de boateferkeap foar it grutste part wer foarby. Schiphof fan Aquatec hat de yndruk dat it mei sylboaten noch net sa hurd giet en ek by guon staalbouwers kin it noch wol better.


description: De beide doarren stienen iepen, mar de ynsitters wiene poater. De plysje hat de saak yn ûndersyk.

title: Auto folslein útbaarnd op loswâl yn Burgum

maintext:
Der siet net ien mear yn de auto. De beide doarren stienen wiid iepen, mar de ynsitters wiene poater. De plysje is op syk nei de eigner fan de auto. De brânwacht hat it fjoer blust.
It is net bekend wat de oarsaak fan de brân west hat. Der is neat mear fan de auto oer.


description: De trauma-arts is mei it jonkje meigien nei it sikehûs. Hoe slim oft de ferwûningen fan it jonkje binne, is net dúdlik.

title: Traumahelikopter bringt jonkje fan 8 nei sikehûs nei fal mei fyts

maintext: It personiel fan de ambulânse en it traumateam ha it jonkje behannele en dêrnei nei it sikehûs ta brocht. De trauma-arts is mei him meigien. Hoe slim oft de ferwûningen fan it jonkje binne, is net dúdlik.


description: Sa'n tweintich swimmers meitsje de oerstek troch útsûnderlik waarm wetter.

title: Foar de 49e kear de Iselmar oer foar de swimmaraton Starum-Medemblik

maintext: Starum is sneon wer it startplak foar it Nederlands Kampioenschap Marathon Zwemmen. It giet om in 22 kilometer lange tocht de Iselmar oer nei Medemblik. It NK makket diel út fan de swimmaraton Starum-Medemblik, dy't dit jier foar de 49e kear hâlden wurdt.


description: Yn in pear dagen tiid is der in spesjale strântinte delsetten mei in provisoaryske keuken en kuolling.

title: Starum krijt in tydlik restaurant De Potvis

maintext:
Woansdei waard it ôfbrânde gebou sloopt. Dêrnei is gelyk begûn mei it opbouwen fan de needfoarsjenning. Freedtejûn is der in strântinte delset op it plak dêr't earst it gebou stie. De provisoaryske keuken is opboud yn in seekontener, lykas de kuolling.
Ferskate boubedriuwen út de omjouwing helpe mei om alles oan te sluten en eigeners Sander en Barber de Vries binne alle dagen yn tou om ark byinoar te sammeljen. Bygelyks bestek, servys en teedoeken kinne se liene fan hoarekasaken yn de omjouwing. Sa wolle de twa dochs noch it bêste meitsje fan de boufak.


description: It toernoai soe freed titels ferdiele yn trije klassen, mar dat slagge mar by ien.

title: EK Wallball rint út op sof: noch net alle titels ferdield

maintext:
Anne Monfils ferlear yn de kwartfinale mar krekt fan Ana Belén fan Valencia. Yn de beslissende tredde set ferlear se mei 7-5. It frouljus dûbeldteam hat de finale helle. Yn de heale finale wûnen se ienfâldich mei 2-0 fan Italië. Yn de finale treffe se no Valencia. Dy finale wurdt krekt as by de singels sneontemoarn spile. Marrit Zeinstra, Anne Monfils en Harmke Siegersma sitte yn it dûbeldteam. Twa fan de trije stean op de flier, mar der mei wiksele wurde.
Utskeakele
It manljus dûbeldteam waard al yn de pûlfaze útskeakele. Kees van der Schoot en Tjisse Steenstra ferlearen de earste wedstriid mei 2-0 fan Grut-Brittannië. De twadde partij moasten se mei 2-0 winne fan Baskelân. Se kamen op 1-0 en op 20-20 krigen se in matchpoint, mar Baskelân pakte de set en dêrmei wie Nederlân útskeakele. Pieter Jan Leijenaar ferfong yn de lêste set Steenstra en se wûnen noch mei 2-1.
EK Keatsen
It Wallball is ûnderdiel fan trije dagen EK Keatsen yn Frjentsjer. Tongersdei pakten de froulju en manlju goud by it Ynternasjonaal Spul. Sneon keatse de manlju noch it ûnderdiel Llargues en dus it frouljustoernoai by it Wallball.


description: It liket derop dat der wol in tredde minder ierappels fan it lân komt as oare jierren. Dat binne de gefolgen fan de drûchte fan de ôfrûne tiid. Ierappelboe

title: Ierappeldolle: Wat bringt it op?

maintext: "It is mar goed dat der ferline wike noch wat rein fallen is, oars hie it der hielendal net goed útsjoen", tinkt ierappelboer Tseard Wilman fan Wâlterswâld. Hy is woansdei begûn mei de risping fan syn Wâldgieltsjes, in âld en lyts ierappelras. Mar der komme minder út de grûn as oare jierren.


description: Bysûnder wâldhúske Westergeast kin net rêden wurden fan 'e sloop, om't it net op in monumintelist stiet

title: Bysûnder wâldhúske Westergeast kin net rêden wurde fan 'e sloop, om't it net op monumintelist stiet

maintext: In bysûnder wâldhûske yn Westergeast kin net rêden wurden fan 'e sloop, om't it net op in monumintelist stiet. It giet om it saneamde 'toerhúske' oan de Kalkhúswei, direkt tsjin de tsjerke oer. It húske is om 1800 hinne boud en der waard dêrby gebrûk makke fan stiennen út de toer fan de tsjerke. De toer wie yn dy tiid sa min, dat der in part fan ôfbrutsen wurde moast. De stiennen dy't doe frijkamen waarden op 'e nij brûkt om dit húske mei op te mitseljen. Dat wie ek de reden dat it de namme 'toerhúske' krige.


description: SC Hearrenfean spilet snein de earste thúswedstriid fan it seizoen tsjin Vitesse.

title: 'Kongolo ferfangt Thorsby by wedstriid SC Hearrenfean-Vitesse'

maintext: SC Hearrenfean-trainer Jan Olde Riekerink sil net in soad wizigingen oanbringe yn syn basisalvetal foar de thúswedstriid tsjin Vitesse. Allinnich middenfjilder Morten Thorsby is der nei syn reade kaart tsjin PEC Zwolle net by. Thorsby is foar ien wedstriid skorst. Syn ferfanger is nei alle gedachten Rodney Kongolo, al woe Olde Riekering dêr freed net al tefolle oer sizze.


description: It ûndersyk nei de natuerbrannen op Skiermûntseach rint noch hieltyd folop.

title: Plysje drok dwaande mei ûndersyk natuerbrannen Skiermûntseach

maintext:
De plysje is noch hieltyd drok dwaande mei it ûndersyk nei de oarsaak fan de natuerbrannen op Skiermûntseach ferline wike. Derby wurdt ûnder oare in speurhûn ynset om te ûndersykjen oft der brânstoffen brûkt binne.
Der wurdt noch hieltyd tocht oan brânstichting as oarsaak, mar it is net dúdlik oft dat mei opsetsin bard is. De plysje hat noch gjin fertochte yn byld en ropt mooglike tsjûgen dan ek op om harren te melden.


description: Skipper Sytze Brouwer lei mei it skûtsje fan It Hearrenfean de hiele middei op kop. Klassemintslieder Earnewâld helle de finish net.

title: Skûtsje It Hearrenfean sylt soeverein nei winst by Ealahuzen

maintext:
Fanwege hurde wynpûsters wie de start fan de wedstriid letter as oars. Langwar en Drachten hiene beide in falske start. Betiid yn de wedstriid joech it skûtsje fan Langwar it op, omdat skipper Jaap Zwaga him net fit fielde.
It skûtsje fan It Hearrenfean naam fuortendaliks de lieding op it wetter. Skipper Sytze Brouwer waard benammen op 'e hakken sitten troch Grou, Huzum en Lemmer, mar joech de kopposysje net mear út hannen.
Huzum, mei skipper Johannes Meeter, waard twadde. Op it tredde plak einige Ljouwert, it skûtsje mei Willem Zwaga oan it roer.


description: Moaie skippen, moai waar en in soad publyk. De organisaasje fan de Tall Ships Races yn Harns is grutsk op it 'daverjend sukses'.

title: Tall Ships Races 'daverjend sukses' mei 335.000 besikers

maintext: Neffens de organisaasje is it sukses foar in grut part te tanken oan de ynset fan 300 frijwilligers en de gemeente Harns. Neist besikers út Fryslân sels, kamen ek in soad bûtenlânske gasten nei Harns. It evenemint wie fjouwer jier lyn foar it earst yn Harns. De organisaasje wol it evenemint oer fjouwer jier graach wer hâlde en is al dwaande mei in bidbook.


description: Yn de finale, wêryn't Enno Kingma, Renze Pieter Hiemstra en Hans Wassenaar mei 4-1 foar stiene, wûnen Van der Bos-en-dy úteinlik mei 5-5 en 6-2.

title: Van der Bos-en-dy pakke mei comeback winst yn Wytmarsum


description: Alle dagen in farske kollum; dy komt op woansdei fan sjoernalist Eelke Lok, dy't op it wetter sitten hat.

title: Kollum: ''Troch de wyn''

maintext:
It frjemde wie, wy hiene noch westewyn en de wynmûnen fierderop stiene op east te draaien. It waard noch folle nuverder: wy kamen yn it stikje wynoergong, en dêr wie hielendal neat. Wy dreaunen wat yn de rjochting fan Rotterdammer Hoek. In lyts stikje fierder by de wynmûnen wie wyn, mar dêr koene wy net komme. Flokken hat yn sa'n gefal gjin inkeld doel. Dus ik hie alle tiid om dy 86 wynmûnen tusken Urk en De Lemmer te besjen.
Ik hie noch nea sa ticht by dat wynpark Noardeastpolder west. Der net iens ekstra omtinken foar hân. Ach, je sjogge dy dingen wol as je troch de polder ride, mar dan binne se noch in moai ein fuort. We sjogge de mûnen dy't by De Lemmer stean jûns ek wol fanút hûs. Dêr brâne dan reade flikkerljochten op, om de fleantugen dy't aanst nei Lelystêd moatte te warskôgjen dat leech fleane dêr better net kin. Dan moatte der nije mûnen komme. En dat is djoer.
Se binne 135 meter heech, de wjukken meirekkene. As je dêr noch in lytse hûndert meter byrekkenje, dan ha je dy dingen dy't yn Nij Hiddum-Houw komme. Unbidich. Ik seach se yn gedachten dêr al yn de keale greiden stean. Ik begûn oan mysels te twiveljen. By elke diskusje oer wynmûnen sis ik altyd dat Fryslân him hâlde moat oan wat ôfpraat is. Mei it ryk, mei harsels en mei ús. Dy ôfspraken bin al sa'n 12/13 jier âld, rûchwei. It kin ek wol noch earder wêze. Dêr binne noch klimaatakkoarten oerhinne kommen. Dan soe de hiele provinsje folstean moatte mei duorsumens. Mar litte we no earst ris dwaan wat we ôfpraat ha. Want ik bin altyd strontsiik fan hieltyd al dy hinne-en-wer diskusjes, dy't elke kear wer begjinne mei de doarpsmûne fan Reduzum.
Mar dêr, driuwende op de Iselmar by Urk, begûn de twivel. Yn gedachten seach ik de Ofslútdyk fanút Makkum wei. En stadich kamen dêr 89 wynmûnen tusken de 180 en 200 meter omheech. Fan Makkum oant Breesândyk. Je kinne dêr mei jo sloepke, skip of sylboatsje gewoan tuskentroch farre. En as se sa heech wurde, dan kin sels de brune sylfeart der tuskentroch. De skûtsjes sile dêr net mear, mar ik seach yn myn omtinken Makkumer IFKS'er Klaas Kuperus dêr al oan it it trainen, moaie smelle gonkjes tusken dy mânske peallen. No ja, der sille ea wol in pear kear wjukken ôfdonderje en as je dêr dan krekt tuskentroch farre dan ha je in seare holle.
No, ik krige no in seare holle. Want wy kamen wol yn Urk; fearen de oare deis nei de Lemmer. Lans de wynmûnen. Wy moasten frij heech oanhâlde, mar elke kear as je dan ticht by de wynmûnen kamen, waard de flaach ynienen min en moasten je wer deljaan. Krekt as kaam der in frjemde wynstreaming fanwegen dy 86 kear trije wjukken dy't oan it rûnsûzjen wiene. Der sille fansels, as dy dingen dêr tsien jier steane, ferskate ûndersiken nei dien wurde. Mei as útkomst dat it tafallich wêze kin, mar dat der wol in streaminkje is fansels.
Ik waard nitelich op mysels. En dat waard noch foller sterker doe't we troch de slûs wiene by De Lemmer en oer de Grutte Brekken skarrelen. Dêr stiet net in wynmûne. Ek net by de Sleattemermar. Dêrtusken ien lytske op it hiem fan in duorsume boer. Net earnstich. Makkum is wol earnstich. Dat is aanst in freeslik rotgesicht. Us âlde Súdersee, ús nijmakke Iselmar, dy bylden wurde aanst ferskuord troch oermânske wynmûnen.
Se stean der noch net. Dy op Nij Hiddum-Houw ek noch net. Ofspraken mei de rest fan de wrâld? Ach, as we no earst ris ûndersykje oft sokke simmers as dy't we no hawwe, net mear sinne-enerzjy opsmite. As we dêr no nochris tweintich jier oer neitinke. En sa lang efkes nearne wynmûnen mear delsette. Want ik bin wol troch de wyn.


title: Keunstneres makket Frysk hynder fan turf

maintext:
Ten Busschen is as artyst spesjalisearre yn peat-art, oftewol 'turfkeunst'. Dêr is se frijwol unyk yn. De keunstneres wurket al in jier as sân mei turf. Se wurket mei oalje en wetter om de organyske stof goed byinoar te hâlden. De grûnstof komt út Estlân, om't der yn Nederlân gjin turf mear wûn wurdt.
Besikers
It hynder fan turf luts de ôfrûne wiken wol sa'n 300 oant 400 besikers deis. Toeristen, mar ek Friezen, wiene benijd nei de 'keunst fan turf'. It keunstwurk is ornearre foar in groepseksposysje oer it Frysk hynder fan ferskate keunstners dy't ein dizze wike iepene wurdt yn streekmuseum Opsterlân op De Gordyk. It hynder wurdt tongersdei mei in spesjaal turfskip nei it museum ferfierd.


description: De Reuzen fan Royal de Luxe hawwe freedtemoarn har earste stappen yn Ljouwert set. In koarte kompilaasje.

title: FIDEO: De Reuzen sette harren earste stappen yn Ljouwert


description: De SKS set sneon útein. Tiid om de kânshawwers en de belangrykste outsiders ris troch te rinnen.

title: FIDEO: Wa binne de kânshawwers by de SKS?

maintext:
Outsider
En dan in outsider dy't yn it foarseizoen sjen liet mei de allerbêsten mei te kinnen, wylst it skûtsje jierrenlang fêst op it 14e plak einige. Mar mei in oar skûtsje, in folslein nije bemanning en in nije skipper is foarich jier it paad omheech ynslein: mei Johannes Meeter fan Huzum moat dit jier serieus rekken holden wurde.


description: Op de hoeke fan de Sportleane en Oranje Nassauleane binne seker fiif grutte en âlde ikebeammen op ûnferklearbere wize dea gien.

title: Gemeente docht oanjefte fan dea meitsjen beammen yn Wolvegea


description: De plysje docht ûndersyk.

title: Oerfal op supermerk yn Harns

maintext: De plysje freget minsken op om út te sjen nei in âldere man fan tusken de 50 en de 60 jier. Hy hat in donkerblau fest oan en in wite plestik tas by him. It is noch net dúdlik oft der ek wat bútmakke is.


description: Elkenien wit wa't de skipper is, mar wa binne al dy oare minsken op de skûtsjes. Omrop Fryslân en Omroep MAX stelle se oan jo foar.

title: Yn funksje op it skûtsje: de mêstemakker

maintext: Stadichoan nimt de skûtsjekoarts ta. Op sneon 4 augustus steane de fjirtjin skûtsjes oan de start fan in nij SKS kampioenskip, klear om mei-inoar de striid oan te gean. Mar nei de titel farre docht in skûtsje net samar, der sit in hiele ploech minsken op mei elk harren eigen taak. De dagen foar de start fan it kampioenskip sjogge wy, yn gearwurking mei Omroep MAX, nei dy ferskate funksjes. Hjoed de mêstemakker: Hans Boersma fan De Gordyk.


description: De wurkfoarsjenner hat in soad fakatueres, mar kin gjin minsken krije. De FNP yn Hearrenfean lûkt oan de belle by B. en W.

title: "Gemeente moat mear minsken nei Caparis stjoere"

maintext: De gemeente Hearrenfean moat minsken mei in útkearing of dy't om in oare reden dreech in baan krije kinne, oan it wurk helpe by wurkfoarsjenning Caparis. Dat fynt de riedsfraksje fan de FNP.


description: Wylde Wytse wûn it protest tsjin It Doarp Eastermar, mar dy protestearre troch tsjin Drie Gebroeders. En dy krije no de strafpunten.

title: Protestútslach IFKS binnen: 17 strafpunten foar Arend Wisse de Boer

maintext:
Skipper Sikke Heerschop fan Wylde Wytse tsjinne protest yn tsjin Geale Tadema om it momint by de boppeste tonne. Heerschop lei bakboard en Tadema kaam fan de stjoerboard-kant. Bakboard giet dan foar, mar neffens Heerschop krige hy net genôch romte fan Tadema. Heerschop wûn dat protest, mar de reden foar it momint wie - sei Tadema - dat sy troch skuld fan Arend Wisse de Boer net earder draaie koenen. Dêrom protestearre Tadema troch tsjin Arend Wisse de Boer. En om't Tadema dat protest wûn, krijt net hy, mar De Boer de santjin strafpunten.
Gefolgen klassemint
Dat hat grutte gefolgen foar it klassemint. De Boer stie twadde yn it klassemint, mar sakket no werom. Dy strafpunten fan tongersdei mei hy lykwols wol weistreekje as minste wedstriid.
Geale Tadema, oan de oare kant, behâldt syn kopposysje yn it klassemint. It Doarp Eastermar stie al earste en nei de deiwinst fan tongersdei wreidzje se de foarsprong op de konkurrinsje út.


description: De studinten begjinne allegear oan de Hegere Hotelskoalle fan NHL Stenden. Sa'n tritich persint fan de groep komt út it bûtenlân.

title: Seishûndert earstejiersstudinten ite ûnder de Aldehou

maintext: It is in tradysje oan it wurden by de Hegere Hotelskoalle fan NHL Stenden yn Ljouwert: mei alle hûnderten earstejiersstudinten op in bysûnder plak ite. Tiisdeitejûn sieten 600 studinten út binnen- en bûtenlân oan lange tafels by de Aldehou. Se waarden betsjinne troch studinten fan de hegere jierren. Ite en drinke ferbynt, sa is de gedachte derachter. Boppedat sjogge de nijelingen de keunst fan it iten servearjen ôf fan de âlderejiers.


description: Traine op it terrein fan motorsportferiening De Prikkedaam by Makkingea kin foarearst. It bestjoer hat de baan sletten.

title: Motorsportferiening Prikkedaam slút trainingsbaan nei twangsommen

maintext:
Der soe op trije dagen yn july te folle lûd makke wêze troch de 134 leden tellende motorsportklup. Dy hie krekt in fjirde twangsom fan 2.000 euro betelle en kin de nije twangsommen mar dreech betelje.
Trainingsbaan sluten
Om nije twangsommen foar te kommen, hat it bestjoer it beslút naam de baan te sluten foar trainingen. Twa kear yn de wike mei der trije oeren lang traind wurde. De klup mist troch de maatregel wol ynkomsten. De klupdei op 2 septimber kin wol trochgean, om't der al in spesjale fergunning foar ôfjûn wie.
De diskusje oer de lûdsoerlêst fan de motorsporters duorret al jierren. De gemeente Eaststellingwerf is al langer dwaande mei in nij bestimmingsplan dat alles regelje moat, mar dat wurdt hieltyd keard troch beswieren fan omwenners. Meardere wethâlders hawwe besocht beide partijen byinoar te bringen, mar dat is oant no ta net slagge.


description: De skippers binne fan miening dat de regels ûnder de wedstriden net feroarje wurde meie. It giet om de bemanningslist-regel.

title: IFKS-skippers Brundel en Zijsling protestearje en krije gelyk

maintext:
De IFKS woe nammentlik de bemanningslist-regel weromdraaie. De regel wie dit jier krekt foar it earst yn it libben roppen.
De wedstriidkommisje hat de twa skippers yn it gelyk steld en jout it bestjoer fan de IFKS it advys de regel net ûnder de kompetysje te skrappen. Sneontemoarn rûn 8.00 oere sil it bestjoer útspraak dwaan.


description: "Ik gong as bern leaver nei in kastiel as nei in ferdivedaasjepark en ik sjoch it leafste kostuumdrama's fan de BBC op de telefyzje."

title: Kollum: "Ferlang-lyn"

maintext:
In hiele soad dingen witte we miskien net bewust mear, mar djip yn ús slommerje wol bepaalde gefoelens. Eangsten hearre dêr ek by. Bang wêze foar eat dat noch noait bard is yn dit libben.
Der binne ferhalen fan bern, dy't details út in foarich libben neifertelle kinne en dat kloppet dan ek noch. Yn it boek 'Return to life' fan Jim B. Tucker stiet in ferhaal oer in jonkje fan 5 dat hiel realistysk fertelle kin oer syn libben yn Hollywood. Hy hie Marylin Monroe moete en doe't syn mem in pear boeken oer Hollywood helle hie, werkende er himsels op in foto as de man dy't er doe wie. No skynt dat jonkje ek heldersjend te wêzen en dat bin ik allinnich mei de lêsbril op.
Ik ha al bepaalde langsten, mar ik wit net presys wêr't se weikomme. Sa ha ik eat mei kastielen, de midsiuwen en timpeliers. Ik gong as bern leaver nei in kastiel as nei in ferdivedaasjepark en ik sjoch it leafste kostuumdrama's fan de BBC op de telefyzje. Dochs tink ik net dat ik in keninginne wie, want ik fyn de keukens yn lânhuzen en kastielen moaier as alle pracht en preal boppe, dus miskien ha ik wol in kok west yn dy tiid.
Pleatsen en hynders sitte ek yn myn hert, wylst ik net grutwurden bin op in pleats. Ik hie ek gjin hynder mar altyd wol it langst hân om dêr by yn 'e buert te wêzen. Sa sille der ek lju wêze dy't by oaljefanten wêze wolle, of harren thús fiele yn Sina. Ik ha dat gefoel by Ingelân, wylst ik der net iens faak west ha. Ik wie eartiids sljocht op searjes as James Herriot en Dick Turpin. Letter op mr. Darcy en Downton Abby. Myn hert makket altyd wer in spronkje as ik it Ingelske of Skotse plattelân sjoch of in kreaze man yn in kilt.
In stêd seit my net safolle. Ik langje nei in djippe ferbining mei de natuer, de stilte en in tiid dat alles noch ferbûn wie mei elkoar. Hjoeddeis komst dan al gau út by in streaming as Wicca, mar mei grutte pearze jurken en wiidweidige rituelen ha 'k dan wer minder. Dochs leau ik bygelyks wol yn 'e krêft fan 'e moanne en yn in boek as 'In harmony met de maan' of by de astrology fyn ik in hiel stik werkenning werom.
Jelle en ik hiene ek it gefoel dat we elkoar al folle langer koene. Hy hat eat mei boaten. Miskien wie er yn in foarich libben wol in timpelier yn in kilt op in boat sûnder wyn yn 'e seilen. Doe kaam ik foarby op myn hynder en ha 'k him in ein op wei lutsen, nei myn keuken yn it kastiel dêr't de hinnen oan it spit hongen boppe it fjoer.
Timpeliers mochten net trouwe, mar de kar wie gau makke. It hintsje wie sa lekker en noch. Hjoeddeis draaie se oan it spit yn 'e Boretti en fanút it keukensrút hawwe wy sicht op 'e hynders en de boaten. Der is net iens in soad feroare en ik fermeitsje my noch altyd prima yn myn keuken.
'Moai ferhaal, mem lekker koart ek,' soene de bern wol sizze. Mar it is bêst aardich om der ris by stil te stean. Wêr langesto nei en hokker oantinkens soene dat wêze kinne?"


description: Máxima is by de ûndertekening fan ôfspraken oer muzykûnderwiis op de basiskoalle.

title: Keninginne komt nei Fryslân foar mear muzyk op skoalle

maintext:
It konvenant is in ûnderdiel fan it programma 'Méér Muziek in de Klas', dêr't Keninginne Máxima earefoarsitter fan is. Dat programma moat derfoar soargje dat alle 1,6 miljoen bern op de basisskoalle struktureel muzykûnderwiis krije.
Muzyk foar eltsenien
Yn Drachten wurdt in konvenant tekene wêrby't de belutsen partijen garandearje dat alle 52.000 Fryske basisskoallebern yn 2022 muzykûnderwiis krije. Dat moat regele wurde mei help fan gemeenten, de provinsje, skoalbestjoeren, kulturiele ynstellingen, de PABO, it Prins Claus Conservatorium en de Organisaasje foar Muzykferienings Fryslân.
Deselde soarte konvenanten binne ek al tekene yn Limboarch, in part fan Gelderlân en yn de stêd Grins.


description: De minister fan Lânbou komt de boeren temjitte. Mar mei de Minister fan Finânsjes moatte noch in grut tal saken regele wurde.

title: LTO is wiis mei drûchtemaatregelen fan minister fan Lânbou

maintext:
Brede Weersverzekering
Boeren hawwe de mooglikheid om harren te fersekerjen tsjin ekstremen yn it waar. It giet dan om de Brede Weersverzekering. Trochdat de kosten fan sa'n fersekering en it persintaazje fan it eigen risiko djoer binne, hawwe mar sa'n 2.000 bedriuwen sa'n fersekering ôfsluten.
at is goed 10 prosint fan it totaal tal boeren en bouboeren. Ek hjiroer wol LTO noch yn petear. Benammen de belesting fan 21 prosint dy't op de fersekering sit, soe neffens de lânbou organisaasje ôfskaft wurde moatte. Ek dit sil mei it ministearje fan Finânsjes regele wurde moatte.


description: It jonge Súd-Amerikaanske seebearke kaam in skoftke lyn mei har mem nei it bistepark yn Ljouwert, mar waard ferstjitten.

title: Earst ferstjitten, mar no fielt Chica har thús yn Aqua Zoo

maintext:
Dat ferstjitten barde krekt yn de perioade dat it bist leare moast fan molke nei fêst fretten oer te skeakeljen. Dy memmetaak ha de bistefersoargers doe mar oernaam. Mei sukses.
Troch earst wat te boartsjen mei stikjes fisk, waard se bekend makke mei de smaak fan fisk. Dêrnei wie it boartsjende wize besykje om it bistje te learen dat se de fisk ek trochslokke koe. Dat is lang om let slagge, sadat bistje goed groeide en moandei suksesfol by de groep soartgenoaten brocht wurde koe.
Wannear't soks goed giet is dat neffens bistefersoarger Koen Landheer de grutske beleanning dy't je krije kinne as fersoarger.